Summary: Siirtolaisten määrä Valko-Venäjän ja EU:n rajoilla on vähentynyt kuukauden takaisista huippuluvuista. Sisäministeri Krista Mikkosen mukaan länsimaiden asettamat pakotteet ovat tehonneet lentoyhtiöihin ja estäneet uusien ihmisten tulon alueelle.

EU:n sisäministerit ovat keskustelleet EU-komission ehdotuksesta, jolla unioni antaisi Puolalle, Latvialle ja Liettualle luvan rajoittaa Valko-Venäjältä rajalle kuljetettujen siirtolaisten oikeutta turvapaikanhakuun.
 Kannat eivät juuri kirkastuneet sisäministereiden kokouksessa Brysselissä.
 – Suomen kanta on auki, mutta yleisesti olemme sitä mieltä, että unionin rajoilla ei pitäisi tehdä maakohtaisia erillisratkaisuja, sanoi sisäministeri  Krista Mikkonen  (vihr.) kokouksen jälkeisessä mediatapaamisessa illansuussa.
 Sisäministeri Krista Mikkosen mukaan länsimaiden asettamat pakotteet ovat tehonneet lentoyhtiöihin ja estäneet uusien ihmisten tulon Valko-Venäjän ja Puolan, latvian ja Liettuan välisille rajoille. Ministeri kuvaa tilannetta rajoilla kuitenkin huolestuttavaksi.
 Mikkosen mukaan EU:n yhtenäisen turvapaikkapolitiikan varmistamiseksi mahdollisista poikkeusluvista halutaan tehdä määräaikaisia.
 Vastaavantyyppisiä tilanteita on myös unionin etelärajoilla, Välimeren alueella.
 Lue lisää:
 Ylen kirjeenvaihtaja kertoo Valko-Venäjän pakottaneen siirtolaisia rajanylityspaikalle

EU:n sisäministerit: Tilanne Valko-Venäjän ja EU:n rajoilla on yhä huolestuttava ja kireä


Summary: Lintuja voidaan auttaa selviytymään pakkasessa tarjoamalla niille rasvapitoista ruokaa.

Seinäjokelainen lintuharrastaja ja biologi  Hannu Tuomisto  sanoo, että alkutalven paukkupakkaset ovat koetelleet lintuja ja erityisesti täällä talvehtivia hyönteissyöjälintuja.
 – Hippiäisillä ja puukiipijöillä on ollut varmasti tiukka paikka. Hippiäisiä on kuollut paljon, voi olla, että kaikkikin kuolevat näihin pakkasiin.
 Suomessa elävät linnut ovat sopeutuneet karuihin oloihin ja kestävät yleensä pakkasta. Osa linnuista osaa varautuakin pakkasiin keräämällä ruokaa.
 Tuomiston mukaan varislinnut kuukkeli, pähkinähakki ja närhi keräävät ruokavarastoja, samoin tiaisilla on jonkinlaisia varastoja.
 – Mutta tuskin näin tiukaan pakkaseen mikään laji on riittävän nopeasti pystynyt varautumaan, summaa Tuomisto alkutalven tilannetta.
 Pihlajanmarjoja riittää
 Lintumaailmaan elämää on pakkasillakin tuonut poikkeuksellisen runsas pihlajanmarjojen määrä. Niitä riittää lintujen ravinnoksi vielä ainakin helmikuulle asti, arvioi Tuomisto.
 Esimerkiksi Seinäjoelle on jäänyt isoja räkättirastasparvia tyhjentämään pihlajapuita, vaikka ne normaalisti ovat tähän aikaan muuttomatkalla.
 Lintuja voi auttaa selviytymään pakkasella ruokkimalla niitä. Erityisesti rasvaruokinta on nyt tärkeää.
 – Kun ruokintapaikka hoidetaan oikein, siitä on iloa sekä linnuille että ihmisille.
 Kuuntele Hannu Tuomiston haastattelu, jossa hän opastaa ruokkimaan lintuja ja kertoo muun muassa, millä eväillä saa houkuteltua punatulkkuja omalle ruokintapaikalle. Haastattelija on Anne Elhaimer.
 Mitä ajatuksia juttu herättää? Voit osallistua keskusteluun perjantaihin 10.12. kello 23:een saakka.

Alkutalvi ollut kohtalokkaan kylmä eräille Suomessa talvehtiville linnuille: "Hippiäisillä ja puukiipijöillä varmasti tiukka paikka"


Summary: Ranska kutsuu maaliskuussa koolle talousaiheisen EU-huippukokouksen.  Presidentti Emmanuel Macronin mukaan EU:n 750 miljardin koronapandemian tukipaketin lisäksi EU-maiden on ehkä otettava lisävelkaa.

Presidentti  Emmanuel Macron  esitteli maansa tavoitteita, kun Ranska vuoden vaihtuessa aloittaa Euroopan unionin puheenjohtajuuskauden, Se kestää kuusi kuukautta.
 Ohjelma oli jo etukäteen kiteytetty kolmeen sanaan: Elpyminen, voima, yhteenkuuluvuus - ranskaksi "relance, puissance, appartenance".
 Heti lehdistötilaisuuden aluksi Macron painotti eurooppalaisten yhteistunteen tärkeyttä. Puheenjohtajakauden symbolia koristaa nuoli sekä Ranskan trikolorin värit.
 Macron viittasi lisärahoituksen tarpeeseen
 Macron sanoi, että Euroopan elpyminen pandemiasta saattaa edellyttää kansallista lisärahoitusta aiemmin sovitun 750 miljardin euron tukipaketin päälle.
 Pandemia ja korponasulut koettelevat Eurooppaa.  Suljettu joulutori Salzburgissa Itävallassa 21.11.2021.  Barbara Gindl / AFP
 Kysymys valtioiden oman velkarahoituksen lisäämisestä tulee todennäkäisesti herättämään kiistaa unionin sisällä.
 Ranska aikoo kutsua koolle maaliskuussa koolle EU-maiden erityishuippukokouksen. Tarkoitus on etsiä keinoja tukea Euroopan yhteiskunnallista mallia, tuotantoa ja työllisyyttä.
 EU:n Vakaus- ja kasvusopimus vuodelta 1997 asettaa valtioiden budjeteille raamit: alijäämä ei saa ylittää 3 prosentin rajaa eikä julkisen talouden velka saa olla yli 60 prosenttia suhteessa bruttokansantuotteeseen. Raamit ovat koronapandemian takia jäädytetty vuoteen 2023 saakka ja niiden  uudelleenarviointi käynnistyi  lokakuussa.
 Saksan uusi liittokansleri Olaf Scholz tapaa presidentti Emmanuel Macronin Pariisissa perjantaina.  Tobias Schwarz / AFP
 Presidentti Macron korosti Euroopan vahvistamista Kiinan ja Yhdysvaltain kilpailua vastaan.
 Rajaturvallisuus nousi etualalle
 Macron painoti yli tunnin kestäneessä linjapuheessaan Euroopan rajojen turvaamista. Hänen mukaansa tämä on tehtävä, jotta Euroopan sisäinen liikkumisvapaus voisi toteutua.
 Valko-Venäjä on syksyllä koetellut Euroopan unionia ohjaamalla Lähi-Idästä tulleita siirtolaisia Puolan rajalle. Macron lupasi nyt tukea yksittäiselle jäsenmaalle, joka joutuu rajoillaan kokemaan vastaavan tilanteen.
 Siirtolaisia Bruzgin leirissä Valko-Venäjällä lähellä Puolan rajaa 27.11.2021.
 Pavel Bednyakov / Lehtikuva
 Macron sanoi myös, että vapaan liikkuvuuden Euroopan sisällä takaava Schengen-sopimus kaipaa uudistusta. Hän ei täsmentänyt, miten sopimusta uudistettaisiin.
 Ranskassa järjestetään ensi vuoden huhtikuussa presidentinvaalit, joissa Macronin odotetaan olevan ehdolla. Silloin häntä vastassa on kaksi vahvaa äärioikeiston ehdokasta, jotka pitävät esillä maahanmuuton vastaista teemaa.
 Euroopan suvereenisuutta vahvistetaan
 Ranskan presidentti korosti tarvetta kehittää Euroopan puolustusta. Taustalla on Saksan aloittama "strategisen kompassin" hanke.
 Liettualaisia sotilaita maan rajavartiolaitoksen tukikohdassa Druskininkaissa 22.11.2021. Petras Malukas / AFP
 Macron muistutti, että Euroopan suvereenisuuden puolustaminen kattaa kaikki unionin jäsenmaat, riippumatta siitä ovatko nämä Naton jäseniä tai sen ulkopuolella.
 Afrikka ja Länsi-Balkan painopistealueina
 Macron käsitteli puheessaan perusteellisesti Euroopan unionin suhteita Afrikkaan. Yhteistyö Afrikan maiden kanssa on tärkeää myös Välimeren ylittävän, ihmissalakuljettajien organisoiman siirtolaisuuden saamiseksi hallintaan.
 Macronin ideana on kutsua Brysseliin Euroopan unionin ja Afrikan maiden huippukokous yhteistyön edistämiseksi.
 Siirtolaisia kumiveneessä Ranskan rannikon edustalla Englannin kanaalissa 27.8.2020.   Sameer Al-Doumy / AFP
 Viime aikoina on olllut esillä myös Länsi-Balkanin maiden pyrkimys vahvistaa suhteitaan Euroopan unioniin. Tämänkin edistämiseksi Ranska kaavailee konferenssia.
 Tuontirajoituksia metsätuhon hillitsemiseksi
 Ilmastonmuutoksesta ja luonnon monimuotoisuudesta puhuessaan Macron sanoi, että tuontirajoituksia voidaan asettaa sellaisille maataloustuotteille, joiden viljelyn vuoksi tuhotaan metsää.
 Hän mainitsi soijan, palmuöljyn, pihvilihan sekä kaakaon ja kahvin.
 Kulttuurille tukea, sosiaaliselle medialle suitseja
 Ranskalaiseen tapaan Macron korosti kulttuurin ja yliopistojen merkitystä. Suunnitteilla on Euroopan akatemian perustaminen, ja yliopistoväkeä kutsutaan tapaamiseen.
 Sosiaalisessa mediassa esiintyvä vihapuhe sai Ranskan johtajalta tuomion. Presidentti Macron sanoi, että on päästävä sosiaalisen median sisältöjen kansainväliseen sääntelyyn.
 Lue lisää:
 Ajavatko suuret maat EU:ta kohti liittovaltiota? Unionin muutoksessa kannattaa kiinnittää huomio näihin seitsemään asiaan
 Eurooppa-kirje: Olaf Scholzin hallitus uudistaa sekä Saksaa että EU:ta – Kuohunta ja uhkaavat tilanteet lisääntyvät unionin rajaseuduilla
 Italia pyrkii nyt EU:n valtakolmikkoon – neljä asiaa Ranskan ja Italian historiallisesta liittoumasta
 Oikeistokonservatiivinen presidentinvaalikampanja herättää ihastusta ja vastustusta Ranskassa

Ranska haluaa väljyyttä EU:n budjettikuriin – presidentti Emmanuel Macron linjasi maan tavoitteet puheenjohtajuuskaudelle


Summary: Aalto-yliopiston ylioppilaskunnan yhteydessä toimiva tuotantotalouden kilta Prodeko aikoo jatkossa hyllyttää juhliin kuuluvan esityksen. Eläinten oikeuksia puolustavan aktivistijärjestö Viral Veganssin video toimi viimeisenä sysäyksenä.

KFC-tempauksesta julkisuuteen noussut  vegaaniyhteisö, Viral Vegans, pisti stopin opiskelijoiden sikajuhlille.
 Aalto-yliopiston ylioppilaskunnan yhteydessä toimiva tuotantotalouden kilta Prodeko aikoo jatkossa hyllyttää juhliin kuuluvan kymmenen minuutin esityksen, jossa grillatun sian pää irrotetaan teatraalisesti. Kyse on esityksestä, sillä pää on todellisuudessa irrotettu jo paistamisen yhteydessä.
 – Me kiitämme Viral Veganssia kritiikistä ja pahoittelemme, ettemme ole puuttuneet tähän perinteeseen aikaisemmin. Tunnistamme, että se edustaa aikansa elänyttä ajattelua, jossa eläimiä kohdellaan esineenä elävien olentojen sijasta, sanoo Prodeko Ry:n puheenjohtaja  Veera Mäntylä .
 Mäntylän mukaan Viral Veganssin julkaisema video toimi viimeisenä sysäyksenä poistaa kyseinen perinne ja siirtää juhlat nykypäivään. Kysymys on uusien opiskelijoiden järjestämistä vuosittaisista juhlissa, joiden tarkoituksena on nostattaa ryhmähenkeä opiskelijoiden välillä.
 Tänä vuonna juhliin osallistui järjestäjien tietämättä myös Viral Vegansin aktivisteja, jotka kuvasivat esityksen ja julkaisivat videon myöhemmin netissä.
 – Me halusimme päästä sikajuhliin, koska siellä oleva esitys tuo hyvin esiin sen ajatuksen, että on ok sortaa eläimiä. Tämä on toki vain jäävuoren huippu, sanoo Viral Vegansin aktivisti  Benjamin Pitkänen .
 Pitkäsen mukaan häntä harmittaa etenkin se, että Viral Veganssin aktivisti oli pyytänyt järjestöä luopumaan sikajuhlien perinteestä jo heinäkuussa.
 Asiasta kertoi ensimmäisenä  MTV3 Uutiset .
 Viral Vegans haluaa lopettaa lihan syönnin Suomesta kokonaan
 Viral Vegans on omien sanojensa mukaan yhteisö vegaaneja, joiden päämääränä on saattaa lajisorto historiaan. Pitkässä juoksussa yhteisön tavoitteena on kieltää eläinten syöminen lailla. Yhteisölle ei riitä, että Prodeko luopuu pelkästä esityksestä.
 – Me odotamme vielä paljon vahvempaa kannanottoa. Monet ainejärjestöt ovat esimerkiksi julistautuneet kokonaan vegaaniksi. Lihaa ei voi kuluttaa eettisesti, koska siinä on aina päätetty jonkun tiedostavan, tuntevan ja kipua kokevan yksilön elämä, sanoo Pitkänen.
 Viral Veganssin mukaan opiskelijajärjestö olisi myös juhlaillan aikana käännyttänyt ovelta yhden aktivistin, joka olisi halunnut tulla tekemään juhlista juttua opiskelijalehteen.
 Prodeko kuitenkin kiistää, että he olisivat tieten tahtoen piilotelleet sikaperinnettä. Opiskelijajärjestö aikoo nyt keskittyä siihen, mitä koko tapauksesta voidaan oppia.
 Tuotantoeläimiin kohdistuvat asenteet muutoksessa
 Eläinten hyvinvointikeskuksen johtavan asiantuntija  Satu Raussin  mukaan asenteet eläimiä kohtaan ovat selkeästi muutoksessa.
 – Ajattelu on perustunut rakenteisiin, että kaikilla kansalaisilla olisi mahdollisuus ostaa eläimistä peräisin olevia peruselintarvikkeita. Eli myös vähävaraisena pitää olla mahdollisuus ostaa sitä jauhelihaa ja kanamunia, sanoo Raussi.
 Terve ihminen tulee Raussin mukaan kuitenkin hyvin toimeen myös kasvisravinnolla ja lautasille alkaa olla paljon eläintuotteita korvaavia kasvistuotteita saatavilla.
 Eläinten hyvinvointikeskus on riippumaton kansallinen asiantuntijaverkosto. Sen tavoitteena on eläinten hyvinvoinnin turvaaminen ja parantaminen.
 Hän ei ota kantaa Prodekon sikajuhliin, koska hänen asiantuntemuksensa keskittyy aikaan ennen eläimen kuolemaa. Hän kuitenkin allekirjoittaa sen, että etenkin nuoremmissa ikäluokissa on havahduttu ajattelemaan tuotantoeläimiä tuntevina yksilöinä.
 – Asiat on nyt kovassa muutoksessa. Uskon nuoriin sukupolviin, jotka ottavat haltuun tätä asiaa myös ilmastonmuutoksen ja luontokadon kannalta. Kyllä me voimme pitää kotieläimiä myös hyvinvoivasti ja käyttää eläintuotteita maltillisesti.
 Voit keskustella aiheesta perjantaihin 10. joulukuuta kello 23:een saakka.
 Lue myös:
 Eläinoikeusaktivistit ilmaisivat mieltään KFC-ravintolan avajaisissa – katso videolta, kuinka protesti keskeytettiin

KFC-tempauksen aktivistit iskivät nyt opiskelijabileisiin – ja siksi opiskelijakilta lopettaa perinteen, jossa grillatun sian pää leikataan irti


Summary: Lihavuustutkija, lääkäri ja professori Kirsi Pietiläinen haluaisi vähentää lihavuuteen liitettyä häpeää ja syyllistämistä ja toivoisi, että lihavuuden hoitoon panostettaisiin nykyistä enemmän.

Professori  Kirsi Pietiläinen  johtaa Helsingin yliopiston lihavuustutkimusyksikköä, mutta tekee lihavuuden hoitoa myös potilaiden parissa lääkärinä. Hän kertoo lääkärin työn olevan tärkeä osa identiteettiään, ja se tukee myös tutkimusta.
 – Olen oikeastaan kaiken aikaa ajatellut, että tutkimukseni pohja on potilastyö. Kuulen, miltä potilaista tuntuu ja saan myös ideoita. Ja jalostan sitä potilasvastaanottoa siellä omassa tutkimuksessani.
 Pietiläinen on puhunut paljon lihavuuteen liittyvästä stigmasta, häpeäleimasta, josta pitäisi päästä yhteiskunnassa eroon. Hänen mukaansa pitäisi ymmärtää, etteivät ihmiset valitse lihavuutta eikä painon kertyminen ole merkki selkärangattomuudesta tai laiskuudesta.
 – Lihavuus syntyy tässä yhteiskunnassa hirmu herkästi. Meillä on sellainen perimä, joka on meidät niukoista ajoista tähän asti tuonut. Ja nyt kun meillä on niin valtavasti energiaa supermarketeissa tarjolla, niin näillä geeneillä lihotaan herkästi.
 Pietiläisen mielestä ristiriitaista on myös se, että ihmisiä patistetaan pudottamaan painoa, mutta apua siihen ei ole riittävästi tarjolla terveydenhuollossa.
 Suomalainen geeniperimä ei tee painonpudottamisesta helppoa
 Pietiläinen kertoo, että suomalaisille lihomisgeenejä näyttäisi kertyneen vielä enemmän – ehkä siksi, että meillä oli ankeaa pitkään, ja lihomisgeeneistä oli elimistölle hyötyä.
 Mutta jos me suomalaiset eroamme vaikka eteläeurooppalaisista, niin on meissä eroja myös keskenämme. Lihominen kaiken kaikkiaan on yksilöllistä samoin kuin kyky laihtua. Myös ylipainon mahdollisesti aiheuttama tautitaakka on yksilöllinen.
 Eikä painon pudottaminen tai kurissa pitäminen ole aina itsekurista ja tahdosta kiinni, vaikka hoikkien ihmisten voi olla omalla kohdallaan näin helppo ajatella.
 Pietiläinen kertoo, että esimerkiksi hänen monta kertaa painoa pudottaneilla potilaillaan on parempi itsekuri kuin hänellä. Paino on voinut tulla heillä takaisin, koska elimistö niin voimakkaasti suosii sitä.
 – Esimerkiksi kylläisyyshormonien puute voi olla oikea ja todellinen ilmiö ihmisillä, joille tulee lihavuutta. Eli siinä tilanteessa hänelle tulee painoa, vaikka hänellä olisi parempi itsekuri kuin minulla. Minun elimistöni toimii niin, että kylläisyyshormoneja on riittävästi enkä tarvitse kovin paljon itsekuria. Joten mä väitän, että se ei ole itsekurista kiinni.
 Puoli seitsemän -ohjelmassa Pietiläiseltä kysyttiin arvioita muihinkin painonpudotukseen ja lihavuuteen liittyviin väitteisiin.
 Voit keskustella aiheesta perjantaihin 10.12. klo 23:een asti.
 Katso koko lähetys tästä:

Lihavuustutkija ja lääkäri kumoaa painonpudotukseen usein liitettyjä väittämiä: "Potilaillani on usein parempi itsekuri kuin minulla"


Summary: Kansainväliset jännitteet ovat Risto E.J. Penttilän mielestä nyt paljon vakavampia kuin Suomessa ymmärretään.

Suomen on varauduttava päättämään Nato-jäsenyydestä jo seuraavien kuukausien aikana, arvioi kansainvälisen politiikan asiantuntija, konsulttitoimisto Nordic West Officen toimitusjohtaja  Risto E.J. Penttilä .
 Mikäli Ukrainan tilanne kiristyy talven aikana, tullaan Penttilän mukaan tilanteeseen, jossa Venäjään kohdistetaan pakotteita ja niitä seuraa vastapakotteita.
 – Pakotteet eivät tule riittämään, mutta sotaan Nato ei lähde. Sotilasliiton on jollain tavalla osoitettava vahvuutensa ja yhtenäisyytensä. Suomelle tullaan esittämään kysymys, olemmeko mukana vai emme.
 Kansainvälisen politiikan asiantuntijan mielestä tilanne on paljon vakavampi kuin Suomessa keskustellaan. Penttilä pitää erittäin mahdollisena, että Suomi keskustelee jo helmi-maaliskuussa suoraan Yhdysvaltojen kanssa Nato-jäsenyydestä.
 Kansainvälisen politiikan professori  Juha Vuori  Tampereen yliopistosta ei tyrmää toimitusjohtaja Risto E.J. Penttilän esittämiä ajatuksia.
 – Mikäli Venäjälle asetetaan uusia pakotteita, saattaa Suomeen kaavailtu ydinvoimala tulla uudenlaiseksi ongelmaksi. Yhdysvalloissa on painetta siihen, että Saksallekin tulisi pakotteita Nordstream-putken takia. Voisi kuvitella, että ydinenergian tuotannossa ja uraanin hankinnassa tulisi vastaavia pakotteita, Vuori sanoo.
 Ukrainan tulehtunut tilanne on nostanut esille sotilasliitto Naton reviirin.
 Venäjä on ilmoittanut haluavansa takuut siitä, että sotilasliitto ei laajene itään päin. Presidentti  Vladimir Putin  esitti vaatimuksensa tiistaina videoneuvottelussa presidentti  Joe Bidenille . Yhdysvallat on torjunut vaatimuksen todeten, että Naton jäsenyys on kunkin valtion oma asia.
 Naton itälaajenemisesta ja muista Venäjän turvallisuushuolista Yhdysvallat on luvannut keskustella yhdessä Putinin ja neljän johtavan Nato-liittolaisen kanssa.
 Suurvaltasuhteiden jännitteistä keskustelivat A-Talkissa torstaina myös Hybridiosaamiskeskuksen johtaja  Teija Tiilikainen  ja Helsingin yliopiston tutkijakollegiumin johtaja  Tuomas Forsberg .
 Katso koko A-Talkin lähetys  Yle Areenasta .
 Voit keskustella aiheesta perjantaihin 10.12. klo 23:een asti.
 Aiheesta aikaisemmin:
 Biden uhkasi Putinia ankarilla pakotteilla, jos Venäjä hyökkää Ukrainaan – Reuters: Nord Stream 2 -kaasuputki laitettaisiin jäihin
 Venäjä onnistui saamaan Yhdysvaltain huomion toimillaan Ukrainan rajalla – UPI:n Aaltola: Venäjä haluaa viedä asiat kuilun partaalle

"Suomi saattaa joutua päättämään Nato-jäsenyydestä jo lähikuukausina" – asiantuntija ennustaa yllättävää seurausta Ukrainan kriisistä


Summary: Yhdysvaltojen huippufestivaali ei ole aiemmin kelpuuttanut pitkiä suomalaisia fiktioelokuvia.

Sundancen elokuvajuhlilla tammikuun lopulla nähdään peräti kolme suomalaista elokuvaa:  Alli Haapasalon   Tytöt tytöt tytöt ,  Hanna Bergholmin   Pahanhautoja  sekä  Tania Andersonin  dokumentti  The Mission .
 Sundance on Yhdysvaltojen tärkein elokuvafestivaali ja Pohjois-Amerikan tärkein Toronton elokuvajuhlien rinnalla. Suomalaista pitkää näytelmäelokuvaa Sundanceen ei ole koskaan aiemmin valittu.
 Haapasalon Tytöt tytöt tytöt on valittu kansainväliseen kilpasarjaan, joka on Sundancen tärkeimpiä esityssarjoja.
 – Sundanceen pääsy on hyväksynnän leima. Teini-ikäisten tyttöjen tarinat eivät ole perinteisesti olleet elokuvataiteen kovimmassa ytimessä, Haapasalo sanoo.
 Elokuva kertoo kolmesta 17–18-vuotiaasta suomalaistytöstä.
 – Tarina on fragmentteja elämästä lapsuuden ja aikuisuuden välitilassa.
 Pahanhautoja esitetään Midnight-esityssarjassa, joka keskittyy kauhuun ja fantasiaan. Päähenkilö on 12-vuotias tyttö, joka yrittää elää vaativan äitinsä toiveitten mukaisesti. Salaiset ja väkivaltaiset toiveet muuttuvat todeksi, kun tyttö löytää oudon linnunmunan.
 Ohjaaja Bergholm täsmentää, ettei kyseessä ole psykologinen trilleri, jossa tapahtumat osoittautuisivat vain pahaksi uneksi.
 – Pahanhautoja ei ole ainoastaan kauhufaneille, vaan laajemmin art house -yleisölle, Bergholm sanoo.
 – Olen pelännyt kauhuelokuvia ja vältellyt niiden katsomista. Pahanhautoja on elokuva, jonka olisin lajityyppirajasta riippumatta halunnut silti nähdä.
 Kamppailua festivaalipaikoista
 Suomalaisvetoisena monikansallisena tuotantona syntyneellä Pahanhautojalla oli jo tekovaiheessaan korkea profiili. Lähes neljän miljoonan euron budjetillaan se on kallein suomalainen naisohjaajan elokuva.
 Muun muassa pandemian vuoksi ensi-ilta on lykkääntynyt, ja ainakin kerran sen pääsy merkittävään elokuvatapahtumaan peruuntui aivan viime hetkellä. Nyt toteutuva ensi-ilta on siis voitto ja helpotus.
 Monet elokuvat ovat pandemian aiheuttamien festivaalien perumisten ja tarjonnan kasvun vuoksi lopulta jääneet vaille kerran varmalta näyttänyttä avausta näköalapaikalla.
 Hanna Bergholmin Pahanhautoja esitetään Midnight-esityssarjassa, joka keskittyy kauhuun ja fantasiaan. Roni Rekomaa / Lehtikuva
 Sundancen merkityksestä puhuttaessa Bergholm mainitsee ensin hyödyn Yhdysvaltojen levityksessä. Pahanhautoja on myyty jo sinne sekä 40 muuhunkin maahan.
 – Yhdysvaltojen julkaisustamme on tulossa laaja, Bergholm sanoo.
 Haapasalo muistuttaa, että arvovaltaisten festivaalien esityssarjoihin pääseminen nostaa oitis teoksen kansainvälistä kiinnostavuutta.
 – Tekemisen ja sisällön kannalta valinta tarkoittaa, että on tullut ymmärretyksi oman viitekehyksen ulkopuolella, Haapasalo pohtii.
 – Miten tehdään elokuva, joka on paikallinen, mutta toimii universaalisti? Siinä onnistuminen ei ole vain tekijän aikomuksista kiinni. Kaikki haluavat tehdä mahdollisimman hyvän elokuvan.
 Keväällä Suomessa valkokankailla
 Tytöt tytöt tytöt tulee Suomen ensi-iltaan huhtikuussa. Pääosia esittävät  Linnea Leino ,  Aamu Milonoff  ja  Eleonoora Kauhanen . Sundanceen edustamaan lähtevät ohjaaja Haapasalon ohella käsikirjoittajat  Daniela Hakulinen  ja  Ilona Ahti  sekä tuottaja  Leila Lyytikäinen .
 Pahanhautojan pääosissa ovat  Siiri Solalinna ,  Sophia Heikkilä  ja  Jani Volanen . Suomen ensi-ilta on helmikuussa. Sundanceen ovat lähdössä ohjaajan lisäksi ainakin käsikirjoittaja  Ilja Rautsi  ja tuottaja  Mika Ritalahti .
 – Muitakin festivaalinäytöksiä maailmalla on jo tiedossa heti Sundancen jälkeen, Bergholm paljastaa.
 Haapasalon ja Bergholmin elokuvien lisäksi Sundancessa on mukana on suomalaistuotantoinen dokumentti The Mission. Tania Andersonin elokuva seuraa pohjoisamerikkalaisia mormonilähetyssaarnaajia Suomessa.

Arvostetuille elokuvajuhlille on valittu peräti kolme suomalaista elokuvaa: "Sundanceen pääsy on hyväksynnän leima”


Summary: Sosiaali- ja terveysministeriön strategiapäällikkö Pasi Pohjola arvioi, että lähes kaikki valtakunnallisen hätäjarrumekanismin kriteerit täyttävät tällä hetkellä. Mekanismilla kiristettäisiin rajoituksia.

Helsingin ja Uudenmaan sairaanhoitopiiri (HUS)

Suomi elää veitsenterällä. Tätä lausetta on usein käytetty, kun poliitikot ja virkamiehet ovat pyrkineet kuvaamaan maan koronatilannetta.
 Sama viesti välittyy sosiaali- ja terveysministeriön strategiapäällikkö  Pasi Pohjolan  Ylelle antamasta haastattelusta, jossa hän arvioi valtakunnallisen hätäjarrumekanismin käyttöönottoa.
 Hätäjarrumekanismilla tarkoitetaan käytännössä entistä tiukempia rajoitustoimia, joilla pyritään saamaan koronatilanne hallintaan.
 Hätäjarrumekanismin käyttöönotto edellyttää muun muassa vaikeutunutta tautitilannetta, heikentynyttä rokotevastetta, uuden virusmuunnoksen riskiä ja sairaanhoidon vaikeutunutta tilannetta.
 – Kyllähän nämä kriteerit täyttyvät. Sitten tietysti on tämä yksi kriteeri, että alueiden käyttöönottamat toimet eivät ole riittäviä. Ja kun vasta on otettu tiukempia keinoja käyttöön, niin joudutaan odottamaan, purevatko toimet, Pohjola sanoo.
 Pohjola viittaa eri aluehallintoviranomaisten päätöksiin, joilla on ennen kaikkea puututtu kokoontumisrajoituksiin. Viranomaisten päätöksiä on voinut kiertää koronapassilla, jonka haltijaa rajoitukset eivät ole koskeneet.
 Pohjola arvioi, että rajoitustoimien pitäisi alkaa näkyä ensi viikon loppupuolella tartuntaluvuissa. Mikäli toimet eivät vaikuta tartuntalukuihin ja sairaalahoidon kuormitukseen, hallitus joutunee vetämään hätäjarrusta.
 Hätäjarru kiristäisi rajoituksia
 Hätäjarrun käyttöönottoa ja keinovalikoimaa pohtii parhaillaan poikkihallinnnollinen virkamiestyöryhmä, jonka tarkoituksena on valmistella parhaat keinot tilanteen hallintaan ottamiseksi. Pohjola osallistuu ryhmän työskentelyyn.
 – Hätäjarrun avulla on mahdollisuus kiristää yleisötilaisuuksia ja tilojen käyttöä. Tarvittaessa jopa sulkea tiloja määräajaksi. Ja mikäli se on välttämätöntä, valtakunnallisesti tai alueellisesti voitaisiin estää koronapassin käyttö rajoitusten vaihtoehtoisena toimena, Pohjola sanoo.
 Passin käytön rajoittaminen vähentäisi ihmisten kohtaamista, kun myöskään rokotetut eivät tapaisi toisiaan esimerkiksi ravintoloissa.
 Hätäjarrua koskevassa muistiossa luetellaan myös muita keinoja. Rajojen terveysturvallisuutta voitaisiin jatkossa kiristää ja opetusta voitaisiin järjestää nykyistä enemmän etänä.
 Ylen tietojen mukaan hallituksen sote-ministeriryhmässä on keskusteltu siitä, pitäisikö rajalla luopua koronapassin käytöstä ja siirtyä takaisin matkustajien testaamiseen. Idean tausta-ajatuksena olisi viivyttää omikronmuunnoksen saapumista Suomeen.
 Oppilaiden siirtymistä etäopetukseen pidetään puolestaan viimesijaisena keinona.
 Mahdollisten lisärajoitusten käyttöönotto edellyttää myös sitä, että ne läpäisevät myös oikeudellisen tarkastelun.
 Tehohoidon kapasiteetti riittää vielä
 Hätäjarrua valmistelevat virkamiehet seuraavat tällä hetkellä muun muassa sairaalahoidon kuormitusta. Erityisesti viime aikoina on kiinnitetty huomiota tehohoidon riittävyyteen, koska potilasmäärä on tasaisesti kasvanut siellä marraskuusta lähtien.
 Kuopion yliopistollinen sairaala koordinoi koronapotilaiden tehohoidon tarvetta. Anestesiologian ja tehohoidon osaamiskeskuksen johtaja  Stepani Bendel  sanoo, että tehohoidon kapasiteetti riittää tällä hetkellä.
 – Uusi piirre on se, että potilasmäärään lisääntyminen on tapahtunut muualla kuin Etelä-Suomessa. Kovin paine on pohjoisessa, Oulussa, mutta kaikki potilaat saavat tarvitsemansa hoidon tällä hetkellä, Bendel sanoo.
 Stepani Bendel sanoo, että tehohoidon kapasiteetti riittää tällä hetkellä Suomessa. Myös nykyistä vaikeampaan tautitilanteeseen on varauduttu. Toni Pitkänen / Yle
 Julkisuudessa on esitetty huolta  varsinkin siitä, miten ihmiset saavat hoitoa teho-osastoilla joululomakauden aikana.
 – Lähtökohta on se, että teho-osastot toimivat jouluna, juhannuksena ja muina juhlapyhinä täysillä. Ero aiempaa on se, että meillä on uusi potilasryhmä, jota meillä ei ollut muutama vuosi sitten. Tällä hetkellä se vastaa 20 prosenttia Suomen tehohoitokapasiteetista.
 Bendelin mukaan useat sairaalat ovat tiukentaneet linjaansa siinä, ketkä pääsevät jouluksi lomalle tänä vuonna.
 Bendel ja Pohjola eivät osaa tällä hetkellä arvioida, millainen vaikutus omikronmuunnoksella on tartuntalukuihin tai sairaaloiden kuormitukseen jatkossa.
 – Omikronin osalta on hirveän vaikeaa sanoa mitään konkreettista. Huoli kohdistuu enemmän siihen, että emme tiedä vielä, kuinka tarttuva se on ja millaisen taudin se aiheuttaa, Pohjola sanoo.
 Hallituksen ajatuksena onkin hidastaa omikronin leviämistä, jotta muunnosviruksen vaarallisuudesta saataisiin ensin tarpeeksi tietoa.
 Herättikö artikkeli ajatuksia? Voit kommentoida juttua sunnuntaihin 12.12.2021 kello 23 asti.
 Lue lisää:
 STM: Koronan pikatestit laajemmin käyttöön työpaikoille ja kouluihin, jatkossa myös alle 12-vuotiaat ja rokotetut pitää testata, jos oireita on
 Hoitajien "rokotuspakko" saa ristiriitaisen vastaanoton – lista näyttää, missä sote-ammateissa on vähiten rokotettuja
 STM esittää "rokotuspakkoa" sote-alan työntekijöille, tulisi voimaan mahdollisimman pian – työnantajalla ei olisi palkanmaksuvelvollisuutta
 Hallitus on valmiudessa vetää hätäjarrusta koronatilanteen pahentuessa jo ennen joulua – hätäjarru voisi sulkea kuntosalit, rajoittaa teattereita ja pistää koronapassinkin jäihin

Ministeriö arvioi lähes kaikkien hätäjarrun kriteerien täyttyvän – Ensi viikolla nähdään, alkavatko alueelliset rajoitukset purra koronatilanteeseen


Summary: Poliisin mukaan mielenilmauksessa on paikalla 40–50 ihmistä.

Ympäristöliike Elokapina on sulkenut Sörnäisten rantatien liikenteen, kertoo Helsingin poliisi. Liikenne on poikki Kaikukadun kohdalta.
 Poliisin mukaan Elokapinan järjestämästä mielenosoituksesta ei ole ilmoitettu poliisille etukäteen. Poliisi on paikalla ja ohjaa liikennettä. Poliisin mukaan paikalla on noin 40–50 ihmistä.
 Elokapina itse sanoo Twitterissä, että paikalla olisi noin 150 mielenosoittajaa.
 Elokapinan mukaan mielenilmauksen syynä on se, että Suomen hallitus ei ole julistanut ilmasto- ja ympäristöhätätilaa tai reagoinut ilmasto- ja ympäristökriisiin tarpeeksi voimakkaasti.
 – Elokapina on sulkenut Sörnäisten rantatien Kaikukadun kohdalta kello 15 alkaen osoittaakseen syvän pettymyksensä vallitsevaan tuhoisaan ilmastopolitiikkaan, Elokapina kertoo tiedotteessa.
 Päivitämme artikkelia.

Elokapina sulki liikenteen Sörnäisten rantatiellä Helsingissä


Summary: Ohjeiden perusteella ministerillä altistus on vakavampi tilanne kuin päiväkodin työntekijällä, kirjoittaa taloustoimittaja Heikki Valkama.

Julkisuudessa on puitu pääministeri  Sanna Marinin  (sd.) ja muiden ministerien altistumista. Kun  Pekka Haavisto  (vihr.) sairastui koronaan, ministereitä ja eräitä virkamiehiä pyydettiin varotoimenpiteenä välttämään kontakteja toistaiseksi.
 Valtioneuvoston ohjeistus on toki tiukempi kuin THL:n linjaus, mutta julkisuuden tiukka keskustelu karanteenista ja testeistä ei millään tavalla vastaa monien työpaikkojen todellisuutta.
 Otetaan esimerkki.
 Helsinkiläisen päiväkodissa työskentelevän opettajan puoliso sairastui koronaan.
 Opettaja otti yhteyttä kaupungin työterveyteen. Siellä todettiin, että työterveys ei hoida enää korona-asioita. Opettajan pitää soittaa koronaneuvontaan.
 Koronaneuvonnasta todettiin, että töihin vaan. Testiä ei tarvita.
 Siis: jos perheessä on koronaa, päiväkodin opettajien ei tarvitse välittää, jos heillä on kaksi rokotusta.
 Ohje on linjassa THL:n suosituksen kanssa.
 Täysin rokotetut perheenjäsenet voivat jatkaa normaalia elämää. Suosittelemme kuitenkin, että he käyttävät maskia kansallisen suosituksen mukaisesti ja huolehtivat etäisyyksistä, kun he liikkuvat julkisilla paikoilla, joissa on paljon ihmisiä.
 Tietenkin voi kysyä, miten päiväkodin opettaja  pitää lapsiin etäisyyksiä?
 Kyseinen opettaja soitti esihenkilölleen ja pyysi vapaata päivän ja meni omatoimisesti, suosituksista huolimatta, koronatestiin.
 Testi oli negatiivinen.
 Tällä viikolla uutisoitiin, että jo yli kolmannes koronatartunnan  saavista on täysin rokotettuja , mutta THL ei suunnittele rokotettujen ohjeistuksen muuttamista
 HUSin diagnostiikkajohtaja  Lasse Lehtonen  totesi, että kahdesti rokotettujen tautimäärän hiipiminen ylöspäin kertoo rokotesuojan hiipumisesta. Lehtonen totesi, että myös kaksi rokotusta saaneiden on syytä suojautua ja käyttää maskia.
 Toisaalta kahdesti rokottautuneita on määrätty karanteeniin, kun altistus on ollut kumulatiivista. Tästä kertoivat  esimerkiksi Helsingin Sanomat ja Iltalehti elokuussa.
 Kumulatiivisella altistuksella voidaan tarkoittaa esimerkiksi sitä, että altistus on ollut pitkäkestoista ja tapahtunut pienessä sisätilassa.
 THL:n ja kuntien ohjeissa on siis eroja.  Lisäksi moni työpaikka ottaa varman päälle. Joillakin työpaikoilla tehdään päivittäinen pikatesti, jos altistuneen on pakko tulla töihin.
 Esimerkiksi meillä Ylellä ohjeistetaan näin:
 Jos kanssasi samassa taloudessa asuvalla todetaan koronatartunta ja viranomainen asettaa hänet eritykseen, jää 10 vuorokauden omaehtoiseen karanteeniin.
 Voit lyhentää aikaa käymällä 6 vuorokauden jälkeen koronatestissa (PCR-testi), ja jos testi on negatiivinen, voit palata lähitöihin.
 Suomen suurimpiin työllistäjiin kuuluvan S-ryhmän riskienhallintayksikön päällikkö  Mikko Koskinen  kertoo näin.
 – Yleisen ohjeistuksemme mukaan perhealtistumistilanteissa työntekijä ohjataan jäämään kotiin palkalliselle poissaololle 7 päivän ajaksi, mikäli työntekijän samassa taloudessa oleva henkilö on sairastunut koronavirukseen ja altistuminen on tapahtunut. Etätyömahdollisuuden tullessa kysymykseen työntekijä tyypillisesti jatkaa työskentelyä kotoa käsin. S-ryhmän jäsenyritykset ovat laatineet tämän yleisen ohjeistuksen perusteella omia tarkentavia käytäntöjään, jotka voivat tästä hieman poiketa.
 Toinen suuri työnantaja, OP-ryhmä, taas linjaa näin:  Jos OP:n työntekijän perheenjäsen on altistunut koronalle ja asetettu karanteeniin, suosittelemme, että työntekijä työskentelee etänä karanteenin ajan. Jos etätyöskentely ei ole mahdollista, työntekijä voi tulla lähityöhön, jolloin on noudatettava OP:n yhteisiä turvallisen työskentelyn pelisääntöjä.
 Vastaavasti Postista kerrotaan näin:  Jos Postin työntekijä on altistunut koronavirukselle perhepiirissä ja työntekijää ei ole vielä asetettu karanteeniin tartuntatautilääkärin toimesta, pyydämme työntekijää ilmoittamaan tilanteesta esihenkilölle. Esihenkilö voi myöntää sairauspoissaolon 1–3 peräkkäiselle kalenteripäivälle. Jos tartuntatautilääkäri ei ole tähän mennessä ollut yhteydessä, työntekijän tulee olla yhteydessä työterveyteen tilanteen arvioimiseksi.
 Työelämässä korona on siis kaikkea muuta kuin tasa-arvoinen.
 Lue lisää:
 THL suosittaa kotitestien käyttöä ja aikoo antaa lähiaikoina niistä lisäohjeita – Mika Salminen: ”Ovat osoittautuneet mainettaan paremmiksi”
 WHO: Rokotteiden voidaan olettaa suojaavan omikrontartunnan saaneita pahimmilta koronataudin muodoilta

Analyysi: Jos perheenjäsen saa koronan, päiväkodin opettaja jatkaa töitä, kuin ei mitään, mutta toimittaja käsketään kotiin omaehtoiseen karanteeniin


Summary: Tornadot ja myrskyt ovat aiheuttaneet tuhoja useissa osavaltioissa Yhdysvalloissa. Kentuckyn kuvernöörin mukaan kuolonuhreja voi olla jopa sata.

Yhdysvalloissa ainakin 50 ihmisen uskotaan kuolleen, kun tornadot pyyhkäisivät perjantaina läpi Kentuckyn osavaltion. Asiasta kertoi tiedotustilaisuudessa Kentuckyn kuvernööri  Andy Beshear .
 Beshearin mukaan kyseessä ovat kaikkien aikojen pahimmat tornadotuhot Kentuckyn historiassa.
 – Pelkään, että kuolleita on yli 50 Kentuckyssa. Luultavasti heitä on 70–100. Tämä on musertavaa, Beshear sanoi uutistoimisto AFP:n mukaan.
 Kuvernööri kertoi, että kynttilätehtaan katto romahti Mayfieldin kaupungissa ja aiheutti useita uhreja. Hänen mukaansa tehtaassa oli noin 110 ihmistä tornadon iskiessä alueelle.
 Beshearin mukaan viranomaiset arvioivat, että kymmenet kynttilätehtaan sisällä olleet ihmiset ovat saaneet surmansa.
 Tuhoja useissa osavaltioissa
 Myrskyt ja tornadot ovat aiheuttaneet tuhoja myös muissa Kentuckyn lähellä sijaitsevissa osavaltioissa.
 Tennesseessä ainakin kolme ihmistä on kuollut, kertoo osavaltion hätätilanteiden hallintavirasto.
 Arkansasissa ainakin yksi ihminen kuoli ja viisi loukkaantui, kun tornado tuhosi hoitokodin katon Monettessa.
 Illinoisin osavaltion viranomaisten mukaan useita ihmisiä on jäänyt loukkuun, kun tornadot romahduttivat katon verkkokauppa Amazon.comin suuresta varastosta lähellä St. Louisia myöhään perjantaina.
 Varastolle on saapunut ainakin sata pelastusajoneuvoa. Uhrien määrästä ei ole toistaiseksi tietoa. Ainakin yksi loukkaantunut on lennätetty helikopterilla sairaalaan. Useita rakennuksessa olleita ihmisiä on viety tarkastettavaksi.
 Amazonin tiedottajan mukaan yhtiö selvittää tilannetta ja tuhojen laajuutta varastolla.

Kentuckyn kuvernööri: Tornadot surmasivat ainakin 50 ihmistä – useita ihmisiä loukussa romahtaneessa varastossa Illinoisin osavaltiossa


Summary: Teho-osastolle joutuneiden koronapotilaiden keski-ikä on koko epidemian ajalta 57 vuotta. Nuorempien ikäryhmien osuus tehohoidossa olevista koronapotilaista on kasvanut.

Moni koronan vuoksi tehohoidossa olleista joutuu luopumaan jostain aiemmin elämäänsä kuuluneesta. Helsingin ja Uudenmaan sairaanhoitopiirin (HUS) koronapotilaiden seurantatutkimuksessa tehohoidossa olleista yli puolet selvisi arjestaan hyvin tai melko hyvin ilman apua kolme kuukautta sairaalasta kotiutumisen jälkeen, mutta vajaa puolet oli joutunut luopumaan jostain itselleen tärkeästä harrastuksesta tai ei ollut kyennyt palaamaan töihin.
 – Aika moni on joutunut muuttamaan elämäänsä, kertoo Meilahden teho-osaston osastonylilääkäri  Johanna Hästbacka  Husista.
 Vähintään kohtalaisen avun tarpeessa oli kuitenkin vain neljä prosenttia.
 Husissa viime vuoden kesällä alkaneen seurantatutkimuksen ensimmäinen tutkimusartikkeli on hyväksytty julkaistavaksi ja muita artikkeleja viimeistellään parhaillaan. Tehohoidossa olleiden ryhmässä oli noin 70 ihmistä ja vuodeosastohoidossa, vain kotona sairastaneissa sekä kontrolliryhmässä kussakin noin 50 ihmistä. Tutkimuksessa oli mukana viime vuonna koronan ensimmäisen ja toisen aallon aikana sairastuneita.
 Kuusi kymmenestä oli palannut töihin kolmen kuukauden jälkeen
 Suurin haaste tavalliseen elämään palaamisessa on Hästbackan mukaan yleinen fyysinen heikkous.
 – Siinä kolmen kuukauden kohdalla potilaat sanoivat, että ihan käveleminen piti opetella uudestaan ja mennä pieniä matkoja kerrallaan, Hästbacka kertoo.
 Hänen mukaansa tehohoitojakson aikana moni potilas menettää runsaasti lihasmassaa, minkä vuoksi paino voi pudota jopa kymmenen prosenttia. Syynä on sekä koronaviruksen aiheuttama tulehdus että tehohoidon rasitus.
 Tutkimuksessa mukana olleista tehohoitoon joutuneista koronapotilaista kaksi kolmasosaa oli ollut töissä ennen sairastumistaan. Heistä kuusi kymmenestä oli palannut töihin, kun kotiutumisesta oli kolme kuukautta. Noin kolme kymmenestä oli sairaslomalla, loput kategoriassa jotain muuta.
 – Jos neljä kymmenestä ei ole palannut aikaisempaan työhönsä, niin onhan se aika iso osa, varsinkin kun ajatellaan, että nykyisin työelämä ei kuitenkaan ole ehkä kovin monella fyysisesti kauhean vaativaa, Hästbacka sanoo.
 Pieni osa toipui nopeastikin. Kolmen kuukauden jälkeen yli kymmenes tehohoidossa olleista oli oman arvionsa mukaan palannut täysin normaaliin entiseen elämäänsä.
 Suomessa on aiemmin arvioitu, että noin 10–40 prosenttia koronaviruksen saaneista sairastuisi pitkäkestoiseen tautiin. Arash Matin / Yle
 Toipuminen jatkuu kolmen kuukauden jälkeen
 Kolmen kuukauden kohdalla elettiin vielä selkeästi toipilasaikaa, koska kolmen ja kuuden kuukauden välillä tapahtui selkeää korjaantumista. Hästbackan mukaan olisi mielenkiintoista tarkastella tilannetta vaikkapa vuoden päästä.
 Laajan kiinalaistutkimuksen mukaan näyttää siltä, että oireet vähenivät selkeästi vielä puolen vuoden jälkeen.
 – Ennen sairastumista töissä olleista 88 prosenttia palasi töihin vuoden kuluessa, kertoo Turun yliopistollisen keskussairaalan (Tyks) aikuisten teho-osaston ylilääkäri  Mika Valtonen .
 Valtonen kertoo, että on osoitettu, että vakavana sairastettu tauti lisää pitkäkestoisen koronataudin riskiä. Hänen mukaansa Suomessa tauti määritellään pitkittyneeksi postakuutiksi koronataudiksi, kun oireet ovat kestäneet yli kolme viikkoa ja pitkäksi covid-19-taudiksi, kun oireet jatkuvat yli kolme kuukautta sairastumisen jälkeen. Suomessa on aiemmin arvioitu, että noin 10–40 prosenttia koronaviruksen saaneista sairastuisi pitkäkestoiseen tautiin.
 Hiljattain julkaistun, 40 tutkimukseen pohjautuvan yhdysvaltalaisen tutkimuskatsauksen perusteella pitkäkestoisesti sairastui kuitenkin jopa yli puolet koronan vuoksi sairaalahoitoon joutuneista.
 Koronapotilaat ovat teho-osastolla muista syistä hoidettavia pitempään
 Koronan vuoksi teho-osastolle joutuvat ovat Johanna Hästbackan mukaan keskimäärin nuorempia ja heillä on vähemmän perussairauksia verrattuna muista syistä tehohoidossa oleviin. Teho-osastolle joutuneiden koronapotilaiden keski-ikä koko epidemian ajalta on 57 vuotta.
 Nuorempien ikäryhmien osuus tehohoidossa olevista koronapotilaista on kasvanut, Valtonen kertoo. Syyskuun jälkeen Tyksissä teholla hoidetuista koronapotilaista 88 prosenttia on ollut rokottamattomia, ja nuorissa ikäryhmissä rokottamattomia on enemmän.
 Nuoremmat ja parempikuntoiset kestävät tehohoitoa paremmin, minkä vuoksi on vaikeaa verrata suoraan koronapotilaiden ja muiden potilaiden tilannetta kotiutumisvaiheessa. Valtosen mukaan koronapotilaiden keskimääräinen aika teho-osastolla on 11 vuorokautta, kun muilla se on kolme vuorokautta.
 – Meillä on useita potilaita, jotka ovat täällä viikkoja, Valtonen kertoo.
 Tällöin esimerkiksi tehohoidon aiheuttama lihasheikkous kehittyy aivan toiseen pisteeseen kuin muutaman päivän aikana.
 Tehohoito voi tuoda henkistä kuormaa ja harhaisuutta
 Hästbackan mukaan vielä ei ole juurikaan käsitelty tehohoitoon liittyvää henkistä kuormaa. Fyysisen heikkouden, hengitysvaikeuksien ja uupumuksen lisäksi tehohoidossa olleilla koronapotilailla korostuvat henkinen uupumus ja ahdistuneisuus.
 – Moni on ensimmäistä kertaa elämässään tilanteessa, jossa on kuolemanvaarassa ja joutuu kohtaamaan oman haavoittuvaisuutensa, Hästbacka kertoo.
 Etenkin nuorelle ihmiselle, joka on tottunut huolehtimaan omista asioistaan, teholle toisten avun varaan joutuminen voi olla aika järisyttävä kokemus. Hästbackan mukaan yksi syy tutkimukseen oli sen havaitseminen, mitä ongelmia potilailla ilmenee hengityskoneesta irrottamisen jälkeen.
 – Heillä oli selkeästi harhaisuutta ja villejä painajaisia myös hereillä ollessaan, sanoo Hästbacka.
 Sekä Hästbacka että Valtonen kertovat, että tehohoitoon liittyy yleensäkin kognitiivisia ja mielenterveyden ongelmia. Tutkimusten mukaan jopa neljällä viidestä tehohoidossa olleesta on erilaisia psyykkisiä oireita ja fyysistä toimintavajetta 6–12 kuukautta tehohoidon jälkeen.
 Jos yksi perheestä sairastuu koronaan, saavat muutkin sen helposti. Arash Matin / Yle
 Tehohoidossa olleilla enemmän vaikeuksia tarkkaavuudessa
 Tutkimuksessa mukana olleet koronapotilaat kävivät neuropsykologisissa testeissä puoli vuotta kotiin pääsemisen jälkeen ja vastasivat jo sitä ennen erilaisiin kyselyihin.
 Alustavien tulosten mukaan tehohoidossa olleet pärjäävät huonommin neuropsykologisissa testeissä verrattuna vuodeosastolla ja pelkästään kotona koronaa sairastaneisiin. Tehohoitoa saaneilla tarkkaavuus oli heikompaa myös silloin, kun iän, sukupuolen ja koulutustason merkitys otettiin huomioon. Miehillä heikkeni myös toiminnanohjaus. Tutkimuksessa oli myös kontrolliryhmä, joka ei ollut sairastanut koronaa ollenkaan.
 Hästbackan mukaan koronapotilaiden kotiutumisessa on jäänyt vähälle huomiolle se seikka, että myös kotona odottava lähiomainen saattaa toipua samasta taudista. Jos yksi perheestä sairastuu koronaan, saavat muutkin sen helposti.
 Hästbacka kertoo kuulleensa pysäyttäviä tarinoita tutkimushaastatteluja tehdessään.
 – Kotona oleva tukihenkilö oli itsekin juuri kotiutunut sairaalasta, hän kuvailee.
 Avun saamista voi vaikeuttaa myös mahdollinen tartuntavaara tai pelko siitä.
 Keuhkoihin voi jäädä pitkäaikaisia jälkiä
 Keuhkoihin koronasta voi jäädä jopa pysyviä muutoksia. Joidenkin koronapotilaiden keuhkoihin muodostuu arpikudosta. Hästbackan mukaan vielä ei tiedetä tarkkaan, miksi toisille muodostuu arpikudosta ja toisille ei. Arpeutuneet keuhkot eivät pysty laajentumaan niin joustavasti silloin, kun ihminen hengittää sisään.
 – Arpikudos myös verottaa sitä pinta-alaa, joka osallistuu hapen ja hiilidioksidin vaihtamiseen, joka on keuhkojen tärkein tehtävä.
 Hästbackan mukaan toipumiseen olisi syytä kiinnittää huomiota. Pelkkä taudista hengissä selviäminen ei riitä.
 – Tavoitteenamme on, että potilaat palautuvat mielekkääseen elämään ja toimintakykyyn.
 Tehohoitopotilaan toimintakykyä pyritään ylläpitämään jo tehohoitojakson aikana.
 – Fysioterapeutit ovat aina vahvasti mukana tehon toiminnassa. Jokaisen potilaan kohdalla arvioidaan, hyötyvätkö he fysioterapiasta juuri sinä päivänä.
 Valtosen mukaan koronan jälkioireita olisi hyvä hoitaa ja seurata moniammatillisesti, koska oireet voivat olla niin moninaisia ja selittyä useilla eri mekanismilla. Työhön paluuta tulisi tukea myös työterveyshuollossa.
 – Mitään sellaista yhtä tapaa hoitaa asiaa kuntoon ei ole helppo nimetä, Valtonen sanoo.
 Lue lisää:
 Hoitajille luvattiin lisäpalkkioita, mutta HUS päättikin puhaltaa pelin poikki – Tehyn toiminnanjohtaja: "Tämä on kuin märkä rätti kasvoille"
 Pääministeri: Hätäjarrun veto ei vielä häämötä – "Kuuntelemme tarkalla korvalla terveysviranomaisia ja tehohoidon tilannetta"
 Tehohoidon ylilääkäri on huolissaan sairaaloiden koronapaineesta: "Sydänpotilaat joutuvat sinnittelemään kotosalla"

Husin tutkimuksessa neljä kymmenestä teho-osastolla hoidetuista koronapotilaista ei ollut palannut työhön tai harrastukseen kolme kuukautta kotiutumisen jälkeen


Summary: Peruutettuun konserttiin tai muuhun tapahtumaan lipun netistä ostaneella kuluttajalla on oikeus saada koko lipun hinta takaisin. Kuluttajariitalautakunnan mukaan peruutuskuluista vastaa järjestäjä.

Peruuntuneen esityksen lipunhinta on korvattava kokonaan asiakkaille, kuluttajariitalautakunta linjaa.
 Kuluttajariitalautakunta  otti kantaa käytäntöön tapauksessa, jossa tuusulalainen mies oli ostanut Lippupisteen verkkokaupasta kaksi lippua Venäjän kansallisbaletin Joutsenlampi-baletin esitykseen.
 Esitys oli tarkoitus järjestää Espoon kulttuurikeskuksessa 15. maaliskuuta 2020.  Hallitus oli suosittanut  kolmea päivää aikaisemmin, että kaikki yli 500 hengen yleisötilaisuudet perutaan määräajaksi koronaviruksen leviämisen estämiseksi.
 Liput maksoivat 149 euroa. Kun esityksen järjestäjä peruutti esityksen, Lippupiste palautti miehelle 140 euroa. Lippupiste vähensi palautuksesta 4,5 euron käsittelymaksun kummastakin lipusta.
 Ostaja vaati koko summan palauttamista, mutta Lippupiste ei suostunut tähän.
 Alan toimijoiden olisi muutettava käytäntöjään.  Kuluttajariitalautakunnan puheenjohtaja Pauli Stählberg
 – Jos tapahtuman järjestäjä ei täytä omaa velvollisuuttaan, kuluttajalla on oikeus saada palvelusta koko hinta takaisin ilman mitään vähennyksiä, sanoo lautakunnan puheenjohtaja  Pauli Ståhlberg .
 Hän korostaa, että palautettavassa hinnassa on kyse kuluttajalle kuuluvasta rahasta.
 – Jos tapahtuman järjestäjä käyttää maksun palautukseen välittäjää, järjestäjä vastaa siitä aiheutuvista kuluista, ei kuluttaja. Tältä osin alan toimijoiden olisi muutettava käytäntöjään.
 Koronapandemian aikana on peruutettu lukuisia tapahtumia, joihin on ostettu lippuja ennakkoon. Lippuja välittäneet ovat perineet käsittelykuluja lippumaksujen palauttamisen yhteydessä, ja tämä on aiheuttanut kiistoja.
 Lisäkuluja ei voi periä yksipuolisilla ehdoilla
 Lippupiste kiisti miehen vaatimukset hinnan palauttamisesta kokonaan.
 Lippupiste katsoi, että mies oli hyväksynyt lipun oston yhteydessä verkkokaupan käyttäjäsopimuksen, jonka mukaan peruuntumistilanteessa lipun hinnasta pidätetään käsittelymaksu.
 Myös ostajalle toimitetussa lipussa mainittiin 4,50 euron käsittelymaksu.
 Kuluttajariitalautakunnan puheenjohtaja Pauli Ståhlberg korostaa, että palautettavassa hinnassa on kyse kuluttajalle kuuluvasta rahasta. Toni Määttä / Yle
 Kuluttajariitalautakunta katsoo, että lippujen välittäjä ei voi periä tapahtuman peruuttamisesta aiheutuvia käsittelykuluja yksipuolisilla ehdoilla.
 Velvollisuus maksaa käsittelymaksu ei lautakunnan mukaan voi perustua siihen, että verkkokaupan käyttäjäsopimuksessa ilmoitetaan yleisesti käsittelymaksusta.
 Kun mies hyväksyi lippujen tilauksen yhteydessä käyttäjäsopimuksen ehdot, ei niissä mainittu peruutuksen käsittelymaksun hintaa selkeästi.
 Lautakunta korostaa, että etämyynnissä on pyydettävä ostajan selkeä suostumus kaikkiin lisämaksuihin, jotka eivät sisälly ilmoitettuun hintaan. Se, että kuluttaja ei ole hylännyt oletusvalintaa lisämaksun hyväksymisestä, ei ole lautakunnan mielestä riittävää.
 Käsittelymaksun euromäärä näkyi lipuista, mutta mies sai liput vasta sopimuksen tekemisen jälkeen.
 Lautakunnan mukaan lippujen ostaja ei näin ollut antanut nimenomaista selkeää suostumusta 4,50 euron käsittelymaksun perimiseen.
 Hinnan palauttaminen vain osittain kohtuutonta
 Ostajalta saatu selkeäkään suostumus ei olisi vaikuttanut asiaan.
 Sopimusehto, jonka perusteella kuluttajan saatavasta vähennetään jokin rahamäärä, kun välittäjä palauttaa lipun hinnan järjestäjän puolesta, on lautakunnan mukaan lähtökohtaisesti kohtuuton.
 Lautakunta katsookin, että järjestäjän lukuun toimineella lippujen välittäjällä ei ollut oikeutta vähentää lippujen hinnasta palautuksen käsittelymaksua.
 Lautakunta suosittaa, että Lippupiste hyvittää ostajalle palauttamatta jääneet 9 euroa.
 Etämyynnin ehtoja sovelletaan nettikaupan lisäksi myös puhelimella tehtyihin ostoihin.
 Lue myös muista kuluttajariitalautakunnan ratkaisuista:
 Ostitko auton netistä ja kauppa kaduttaa? Jos peruutat kaupan, voit joutua korvaamaan auton arvon alenemisen yli 100 kilometrin ajon jälkeen
 Pyöräilijä voitti kaupunkipyörän palautuksesta syntyneen 89 euron riidan – Kuluttajariitalautakunta: pyöräilijän kuluttajansuojassa puutteita
 Ostiko lapsesi kalliin tavaran ilman lupaa? Testaa tästä, millaisesta ostoksesta voi saada rahat takaisin

Peruutettiinko tapahtuma ja sait vain osan lipun hinnasta takaisin? – Kuluttajariitalautakunta: myyjän on palautettava koko raha


Summary: Vuoden alussa tulee voimaan EU-asetus, jolla halutaan taata tatuointien turvallisuus. Tatuointiyrittäjä Leena Lumilampi uskoo, että sääntely tekee alalle hyvää.

Lähes kaikki nykyisenlaiset tatuointivärit kielletään ensi vuoden alussa, ja väreistä voi tulla alkuvuodesta jopa pulaa.
 Kiellon taustalla on EU:n jäsenmaita sitova uusi kemikaaliasetus, joka astuu voimaan 4. tammikuuta. Asetuksessa  rajoitetaan useiden terveydelle haitallisten aineiden käyttöä tatuointiväreissä . Aineille asetetut raja-arvot ovat niin pienet, että käytännössä niitä ei saa jatkossa olla tatuointiväreissä ollenkaan.
 Tammikuun neljännen päivän jälkeen vaatimusten vastaisia värejä ei saa käyttää eikä myydä. Se koskee niin värien valmistajia, maahantuojia kuin tatuoijiakin.
 Kieltolistalla on tuhansia eri aineita, muun muassa väriaineita, liuottimia ja säilöntäaineita. Samoja aineita on kielletty aiemmin esimerkiksi kosmetiikassa.
 Melkein kaikissa nykyään Suomessa käytössä olevissa tatuointiväreissä on kieltolistalle päätyviä aineita, joten tatuoijat joutuvat vaihtamaan käyttämänsä värit käytännössä kokonaan.
 Helsinkiläisen The Flower Shop -tatuointistudion sähköposti on pullollaan asiakkaiden kysymyksistä esimerkiksi siitä, toteutuvatko tammikuulle varatut tatuointiajat, kertoo liikkeen yrittäjä  Leena Lumilampi .
 – Me emme ole ostaneet uusia värejä varastoon, koska tällä hetkellä niiden saatavuus on vielä olematonta, Lumilampi kertoo.
 – Todennäköisesti menee ihan tuonne joulukuun viimeiselle viikolle tai tammikuulle, että saamme uudet värit markkinoille. Jäämme ihmettelemään sitten tammikuun puolella, millaisia ne uudet värit sitten ovat.
 On mahdollista, että kaikki tatuoijat eivät ehdi saada uusia värejä määräaikaan mennessä. Silloin osa tatuoijista saattaa joutua siirtämään tammikuulle varattuja aikoja myöhemmäksi.
 Tatuointivärit sisältävät väriaineiden lisäksi esimerkiksi säilöntäaineita ja liuottimia. Niissä on ainesosia, jotka voivat olla terveydelle haitallisia. Toni Määttä / Yle
 Tatuointien terveysvaikutuksista ei tiedetä paljoakaan
 Tatuointivärejä ei ole tähän asti rajoitettu Suomessa eikä Euroopan Unionissa juurikaan.
 – Niitä ei oikeastaan ole säädelty Suomessa ollenkaan, toteaa sosiaali- ja terveysministeriön neuvotteleva virkamies  Hanna Korhonen .
 Tatuointiväreille ei ole ollut Suomessa omaa lainsäädäntöä, vaan niitä on säädelty  kemikaalilainsäädännön  kautta. Niitä ovat koskeneet  samat rajoitukset kuin esimerkiksi liimoja ja maaleja .
 EU-sääntelyn taustalla onkin halu taata värien turvallisuus samalla lailla kuin esimerkiksi kosmetiikassa.
 Tatuointien aiheuttamista terveysongelmista on hyvin vähän tutkimustietoa, eikä niitä tilastoida terveydenhuollossa mitenkään.
 EU:n kieltolistalle päätyneiden aineiden on Korhosen mukaan todettu aiheuttavan laboratorio-olosuhteissa esimerkiksi solumuutoksia. Se ei kuitenkaan tarkoita välttämättä sitä, että samat haitat tapahtuisivat ihmiskehossa, johon aineita päätyy suhteessa vähemmän.
 Asetus antaa viranomaisille myös mahdollisuuden valvoa käytössä olevia tatuointivärejä. Ammattimaiset tatuoijat käyttävät luotettavien valmistajien värejä, mutta nettimarkkinoilta löytyy myös esimerkiksi kiinalaisia halpavärejä, joiden turvallisuutta ei ole testattu lainkaan.
 En lähtisi kauheasti hermostumaan siitä, jos vielä ottaa tatuoinnin niin sanotusti vanhoilla väreillä.  Hanna Korhonen, sosiaali- ja terveysministeriön neuvotteleva virkamies
 Yleisimmin tatuoinneista tulee ihoärsytystä, joka loppuu tatuoinnin parannuttua. Pitkäaikaisia tai vakavia haittoja tulee tietoon vain harvoin.
 Korhosen mukaan entisenlaisilla väreillä tehdyistä tatuoinneista ei kannatakaan olla turhaan huolissaan.
 – Tämä ei suinkaan tarkoita sitä, että tällä hetkellä markkinoilla olevat tuotteet olisivat erityisen vaarallisia. En lähtisi kauheasti hermostumaan siitä, jos vielä ottaa tatuoinnin niin sanotusti vanhoilla väreillä, Korhonen toteaa.
 The Flower Shopin Leena Lumilampea muutos ei haittaa, vaikka hänkään ei usko vanhojen värien vaarallisuuteen.
 – On turvallisempaa tatuointikulttuuria, kun me luotamme tieteeseen ja tiedämme, mistä värit tulevat ja mitä tapahtuu, kun ne pistetään ihmisen ihon alle.
 Lumilampi vertaa tilannetta kosmetiikka-alaan, jossa tuotteita vedetään pois markkinoilta tiuhaan tahtiin sitä mukaa, kun tutkimustieto karttuu. Esimerkiksi tietynlaisten hiusvärien kielto on kampaajille jo tuttua.
 Turvallisuus- ja kemikaalivirasto Tukes valvoo lain noudattamista muun muassa pistokokeilla ja asiakkailta tulleiden ilmoitusten perusteella. Lainvastaiset tuotteet voidaan asettaa myynti- ja käyttökieltoon tai poistaa markkinoilta. Lain noudattamattomuudesta voi seurata uhkasakko.
 Tukes tarjoaa tatuointiyrittäjille myös neuvontaa esimerkiksi yritysten kemikaalineuvonnan kautta.
 The Flower Shop -tatuointiliike ei ole vielä saanut uuden asetuksen mukaisia tatuointivärejä. Kuvassa tatuoijat Leena Lumilampi ja Aino Holopainen.  Toni Määttä / Yle
 Musteiden riittävyys huolettaa tatuoijia
 Tatuointivärien valmistajat ovat heränneet muutokseen myöhään. Pieni osa valmistajista on saanut EU-asetuksen mukaisia värejä jo markkinoille. Toiset kehittävät parhaillaan uusia värejä, mutta työ on vielä kesken.
 Toisaalta useat värivalmistajat ovat ilmoittaneet, etteivät enää myy värejä Euroopan unionin markkinoille, koska värien muuttaminen EU-asetuksen mukaisiksi ei olisi kannattavaa eikä värien kestävyyttä ja pysyvyyttä voi taata.
 – Alan ihmiset ovat sanoneet minulle, että on vaikea löytää sellaisia väriaineita, jotka ovat uuden säätelyn mukaisia, Sosiaali- ja terveysministeriön Korhonen kertoo.
 – Tämä rajoitus on ollut tosi hankala tehdä, se oli aika pitkä ja kivinen tie. Sen soveltaminen on selvästi herättänyt muissakin maissa paljon keskustelua. On oltu skeptisiä sen suhteen, onko tatuoijille edes tarjolla riittävästi uuden sääntelyn mukaisia musteita.
 Suomen suurimmasta tatuointitarviketukusta Nordic Tattoo Suppliesista kerrotaan, että tällä hetkellä uudet säädökset täyttävien musteiden saatavuus on heikko. Vuoden loppuun mennessä useilta valmistajilta on kuitenkin tulossa uusia musteita, joten tilanne voi vielä helpottua.
 – Tilanne elää tällä hetkellä päivittäin, ja saattaa olla, että tilanne helpottuu saatavuuden suhteen nopeastikin, yrityksen toimitusjohtaja  Juha Sihvo  kertoo sähköpostitse.
 Tatuointialalla toivotaan, että väritilanne kohentuisi loppuvuodesta. Toni Määttä / Yle
 Leena Lumilampi ei ole huolissaan tulevasta, vaikka hänen liikkeessään ei olekaan vielä yhtään pulloa uudenlaista mustetta. Hän uskoo, että saatavuus paranee nopeasti.
 Lumilampea harmittaa se, että alalla on lietsottu asetuksesta turhaa pelkoa ja vääriä tietoja esimerkiksi sosiaalisessa mediassa. On esimerkiksi väitetty, että uudet värit olisivat aiempaa huonompilaatuisia tai että rajoitukset ajaisivat asiakkaita pimeille markkinoille. Lumilammen mukaan huolet ovat liioiteltuja.
 – Meille on kovasti lupailtu, että asiat normalisoituvat ensimmäisten muutaman viikon aikana. Voi olla, että meillä on haasteita, mutta sitten sopeudutaan ja eletään niiden kanssa.
 Lue lisää:
 Tatuointivärejä rajoitetaan uudella asetuksella – Suomen tatuoijien edustaja ei pidä muutosta käytännössä kovin suurena
 Peräti 4 000 tatuointiväreissä käytettävää kemikaalia on menossa ensi vuonna pannaan, koska niissä piilee terveysriskejä
 Tatuointivärejä säätelee sama laki kuin liimoja ja automaaleja – turvallisuuden valvominen jää paljolti ammattilaisten käsiin
 Tukes löysi vaarallisia aineita tatuointi- ja kestopigmenttiväreistä
 Kulmakarvojen microblading-värjäyksestä löytyi turvallisuuspuutteita – Tukes vaatii asiakkaiden parempaa informoimista

Lähes kaikki nykyiset tatuointivärit kielletään vuoden alussa – musteista uhkaa tulla jopa pulaa


Summary: Belgia aikaistaa joululomaa, Ranska määräsi yli 6-vuotiaille taas maskipakon ja Italia harkitsee lisätoimia lasten keskuudessa leviävän koronan vuoksi.

Korona leviää vauhdilla varsinkin rokottamattomien lasten keskuudessa eri puolilla Eurooppaa.
 Myös Suomessa uusia tartuntoja todetaan eniten tällä hetkellä 0–9-vuotiaiden ikäryhmässä. Seuraavaksi eniten tartuntoja esiintyy 10–19-vuotiailla.
 Sosiaali- ja terveysministeriö  ilmoitti perjantaina , että oireiset alle 12-vuotiaat pitää viedä tästä lähtien testiin. Syksyn ajan voimassa on ollut suositus, jonka mukaan lapsia ei ole tarvinnut testata, ellei tiedossa ole ollut altistumista koronavirukselle.
 Oireettomana on saanut mennä kouluun, vaikka olisi altistunut.
 Toisin kuin monissa maissa, Suomessa koko luokkaa ei lasketa altistuneeksi eikä määrätä testeihin, jos ryhmässä ilmenee koronatapaus. Maskeja ei alakouluissa pääsääntöisesti käytetä altistumistilanteissakaan.
 STM näytti vihreää valoa myös pikatestien käytön laajentamiselle koululaisille. THL antaa asiasta ohjeita lähiaikoina.
 Lue tästä, miten muissa maissa on reagoitu lasten kasvaviin tartuntamääriin.
 Tanskassa alle 12-vuotiaiden oppilaiden ei tarvitse käyttää maskia, mutta heille tehdään pikatestejä.  Kristian Buus / In Pictures via Getty Images
 Tanska lähettää koululaiset kotiin ensi viikolla
 Yhteiskuntaansa ensimmäisten joukossa avannut Tanska on ottanut järeät keinot käyttöön, kun koronatilanne maassa on jälleen pahentunut.
 Hallitus lähettää peruskoulujen oppilaat  kotiin  jo ensi keskiviikkona 15. joulukuuta. Viimeisen kouluviikon ennen joululomaa lapset ovat etäopetuksessa.
 Tanskan tavoitteena on, että mahdollisimman moni 5–11-vuotias ehtisi saada koronarokotteen,  ennen kuin  koulut avautuvat loman jälkeen.
 Rokotusta odotellessa Tanska suosittelee viikoittaisia  seulontatestejä  ekaluokkalaisille ja sitä vanhemmille rokottamattomille lapsille. Pahimmilla epidemia-alueilla testi kehotetaan tekemään kahdesti viikossa.
 Sen voi tehdä joko kotona tai koulussa pika- tai PCR-testinä.
 – Valitettavasti tartuntoja esiintyy huomattavasti kouluissa ja ne leviävät lasten keskuudessa, Tanskan terveysministeri  Magnus Heunicke   sanoi .
 Terveysministerin mukaan seulontatesteillä katkaistaan tartuntaketjuja ja estetään tautia leviämästä lapsista aikuisiin. Hän sairastaa  parhaillaan  itse koronatautia.
 Tanska määrittelee altistuneiksi kaikki luokan oppilaat. Kun tartunta löytyy, heidät testataan heti ja uudestaan neljän ja kuuden päivän kuluttua PCR-testillä.
 Alle 12-vuotiaiden ei tarvitse käyttää maskia.
 Vanhemmat oppilaat tekivät pikatestin Nykøbing Morsissa Tanskassa, kun he palasivat kouluun sulun jälkeen 1. maaliskuuta 2021.  Bo Amstrup / EPA
 Viro jatkaa lasten joukkotestausta
 Viro alkoi  joukkotestata  koululaisia marraskuun alussa kolme kertaa viikossa, kun koronatilanne maassa äityi katastrofaaliseksi.
 – Kun lapset osaavat homman itsenäisesti, testaaminen voidaan siirtää koteihin, opetus- ja tiedeministeriön erikoisavustaja  Mario Kadastik   ennakoi  tuolloin.
 Ensimmäisenä päivänä koulutesteissä todettiin yli 50 tartuntaa.
 Tilanne on  helpottanut , ja Viron hallitus suosittelee nyt testaamaan  kaksi kertaa viikossa  lapset, joita ei ole rokotettu tai jotka eivät ole sairastaneet koronaa puolen vuoden sisällä.
 Koulut ja alueet saavat päättää myös tiukemmasta testauksesta. Esimerkiksi Tarton kaupunki on päättänyt testata edelleen kaikki koululaiset.
 – Meidän täytyy varmasti jatkaa jonkin aikaa myös sen jälkeen, kun lapset palaavat kouluun. Loman aikana heillä on enemmän kontakteja ja he ehkä matkustavat, Tarton koulutusosaston johtaja  Riho Raave   sanoi .
 Poika avaa pikatestipakkausta Heimtalin koulussa 1. marraskuuta.  Olev Kenk / ERR
 Viron pääministerin  Kaja Kallaksen  mukaan lasten pikatestaus on auttanut estämään koronan leviämistä ja sitä jatketaan ainakin  helmikuuhun asti .
 Koronalle altistunut lapsi määrätään Virossa PCR-testiin, jonka saa tehdä aikaisintaan  neljäntenä päivänä  altistumisesta. Lapsi saa käydä koulussa ja harrastuksissa, mutta hänen pitää välttää muita kontakteja kymmenen päivän ajan. Maskisuositus ei koske Virossakaan alle 12-vuotiaita.
 Kouluihin  suositellaan  hiilidioksidimittareita ilmanvaihdon tarkkailuun.
 Myös Viro  aloittaa  kaikkien 5–11-vuotiaiden rokotukset tässä kuussa.
 Belgia suosittelee vanhempia testaamaan lapsia kotona
 Belgia  sulkee  koulut ja päiväkodit lauantaina 18. joulukuuta ja lähettää lapset aikaistetulle joululomalle. Belgia otti käyttöön tällä viikolla myös maskipakon yli 6-vuotiaille.
 Vanhempia kehotetaan testaamaan lapsiaan säännöllisesti  kotitesteillä .
 Jos luokalla ilmenee kaksi koronatapausta, koko ryhmä laitetaan karanteeniin. Luokissa pitää käyttää hiilidioksidimittareita.
 Belgia sulkee koulut ja päiväkodit ensi viikolla. Kuva brysseliläisestä päiväkodista kesäkuulta 2020. Shutterstock/All Over Press
 Saksassa pikatestit ovat kouluaamujen rutiini
 Saksassa on tehty jo kuukausia säännöllisiä pikatestejä sekä koululaisille että päiväkoti-ikäisille.
 Esimerkiksi Berliinissä oppilaiden täytyy testata itsensä  kolme kertaa viikossa  ennen koulupäivän aloitusta.
 Jos pikatesteissä paljastuu vähintään kaksi positiivista tapausta, oppilasryhmän pitää jatkaa testausta päivittäin viikon ajan.
 Jotkin Saksan osavaltiot ovat  päättäneet  aikaistaa joululomaa tai sulkea luokkia. Saksa  vannoo  myös koulujen tuuletuksen ja ilman suodatuksen nimeen.
 Saksassa kaiken ikäisten koululaisten täytyy käyttää maskia.
 Oppilaita jonottamassa pääsyä koronarokotukseen Kölnissä, Saksassa, syyskuussa 2021. Ying Tang / AOP
 Ranska palautti maskit yli 6-vuotiaiden kasvoille
 Ranska  palautti  marraskuussa maskipakon 6–11-vuotiaille. Alakoulut luopuivat maskeista vasta lokakuussa, joten maskittomuudesta ei ehditty nauttia kauaa.
 Jos luokassa on yksi koronatapaus, muut oppilaat saavat jatkaa koulussa saatuaan negatiivisen tuloksen. Jos tapauksia on kolme, koko luokka siirtyy  kotiin viikoksi .
 Altistumistapauksissa ranskalaisvanhempia kehotetaan tekemään lapsille uusi testi viikon kuluttua.
 Monet ranskalaiset asiantuntijat  pitävät  lapsia maan viidennen korona-aallon moottorina ja lasten nykyisiä karanteeni- ja testaussääntöjä liian lepsuina. Myös Ranskan pääministeri  Jean Castex  sai hiljattain koronavirustartunnan  11-vuotiaalta  tyttäreltään.
 Koululaisia Leonardo da Vincin peruskoulun edustalla Milanossa tammikuussa 2021.  REDA &CO srl / Alamy/All Over Press
 Italiassa koko luokka karanteeniin kahdesta koronatapauksesta
 Italiassa koululaisten maskipakko on ollut voimassa koko syyslukukauden.
 Alakouluissa koko luokka siirtyy etäopetukseen, jos ryhmässä ilmenee  kaksi koronatapausta . Alle 6-vuotiaiden ryhmät laitetaan karanteeniin jo yhden tapauksen jälkeen.
 Esimerkiksi Milanon seudulla Lombardiassa karanteeniin joutuneiden luokkien määrä lähes  kolminkertaistui  marraskuun puolivälissä.
 Osa rehtoreista ja alueellisista viranomaisista on  vaatinut  paluuta vielä tiukempiin toimiin. Esimerkiksi Napolia ympäröivä Campanian maakunta on ehdottanut lähiopetuksen keskeyttämistä  kuukaudeksi .
 Italia alkaa rokottaa 5–11-vuotiaita ensi viikolla ja pyrkii lisäämään altistuneiden oppilaiden testausta.
 Mitä mieltä olet lasten koronatoimista Suomessa ja muualla? Voit keskustella aiheesta sunnuntaihin 12. joulukuuta kello 23 asti.
 Lue lisää:
 Kiuru: Koronan pikatestit laajemmin käyttöön työpaikoille ja kouluihin, jatkossa myös alle 12-vuotiaat ja rokotetut pitää testata, jos oireita on
 HUSin Ruotsalainen lisäisi kotitestien käyttöä etenkin koululaisilla – "Yhteiskunta voisi kustantaa ne"
 Lasten koronatartunnat kasvavat, mikä avuksi? Koronatutkija perää koulujen vastuuta, ylilääkärin mielestä tartunta tulee helpoiten kotoa
 Lasten ja nuorten koronatartunnat ovat lähteneet jyrkkään kasvuun – infektiolääkäri varoittaa huolestuttavasta suunnasta nuorten oireissa
 Korona leviää nyt kouluikäisissä, mutta altistumisista ei aina ilmoiteta koteihin
 THL: ilman rokotusta jopa 100 lasta voi joutua sairaalaan alkuvuonna – riskiryhmäläisten lasten rokotukset voidaan aloittaa joulun alla, muiden osalta harkinta jatkuu
 Viro kävi äsken katastrofin partaalla, mutta sai koronan hallintaan – keinoina kovennettu koronapassi, maskipakko ja koululaisten testaukset
 Näillä viidellä keinolla Saksa pyrkii pitämään koulut auki läpi pandemiasyksyn – maskipakko laajenee koulujen käytäville

Koululaisille pikatestit, maskipakko ja joululomalle jo ensi viikolla – Tanska, Viro ja muut maat estävät lasten tartuntoja järeämmin kuin Suomi


Summary: Noin 180 miljoonaa dollaria ohjataan Maailman ruokaohjelmalle WFP:lle ja ja noin 100 miljoonaa dollaria ohjataan YK:n lastenjärjestö Unicefille.

Kansainväliset lahjoittajat ovat luvanneet 280 miljoonan dollaria (vajaan 250 miljoonaa euroa) apua Afganistaniin, kertoo Maailmanpankki. Raha käytetään Maailmanpankin mukaan humanitaarisen avun tarjoamiseen.
 Raha ohjataan Maailmanpankin hallinnoiman Afganistanin jälleenrakennusrahaston (Afghanistan Reconstruction Trust Fund, ARTF) kautta YK:n lastenjärjestö Unicefille ja Maailman ruokaohjelma WFP:lle. Rahoituksella tilkitään Maailmanpankin mukaan rahoitusvajeita jo olemassa olevissa ohjelmissa.
 Noin 180 miljoonaa dollaria ohjataan Maailman ruokaohjelmalle ja ja noin 100 miljoonaa dollaria ohjataan lastenjärjestö Unicefille, maailmanpankki kertoi lausunnossaan.
 YK on toistuvasti varoittanut, että Afganistan on maailman pahimman humanitaarisen kriisin partaalla. Yli puolet afganistanilaisista kohtaa tämän talven aikana akuuttia ruokapulaa.
 Taustalla ovat ilmastonmuutoksen aiheuttama kuivuus sekä talouskriisi, jota kiihdytti entisestään kansainvälisen yhteisön päätös jäädyttää apu avustuksista riippuvaiselle maalle Taliban-liikkeen valtaannousun jälkeen.
 Afganistanin ulkomailla sijaitsevia valuuttavaroja jäädytettiin arviolta 9 miljardin dollarin (vajaat 8 miljardia euroa) arvosta Taliban-vallan alkamisen jälkeen.
 Lue myös:
 15 EU-maata ottaa vastaan yhteensä 40 000 pakolaista Afganistanista – Suomeen hieman alle 1 000 ihmistä  (10.12.)
 Kansainvälinen Punainen Risti Ylelle: Afganistan on luhistumisen partaalla – avustusjärjestöt yrittävät estää katastrofin (3.12.)
 Talvi tulee Afganistaniin, ja väestöä uhkaa humanitaarinen painajainen – epätoivoiset ihmiset kasvattavat unikkoa tai jopa myyvät lapsiaan (10.11.)

Kansainväliset lahjoittajat ovat luvanneet 280 miljoonaa dollaria humanitaariseen apuun Afganistaniin


Summary: Naton pääsihteeri Jens Stoltenberg sanoo, että Nato ei voi hyväksyä Venäjän tapaa yrittää luoda vaikutuspiiriä, jossa Venäjä voi hallita tai määräillä toisten valtioiden päätöksiä.

Kansainväliset organisaatiot ja sopimukset

Naton pääsihteeri  Jens Stoltenberg  torjuu Venäjän vaatimuksen estää Ukrainalta pääsyn sotilasliittoon.
 Stoltenberg kommentoi asiaa Saksan liittokanslerin  Olaf Scholzin  kanssa pitämässään lehdistötilaisuudessa Brysselissä perjantaina.
 Venäjän ulkoministeriö esitti aikaisemmin perjantaina vaatimuksen, että Nato peruu Ukrainalle esitetyn kutsun liittyä sotilasliittoon. Nato oli vuonna 2008 tehnyt sitoumuksen Ukrainan ja Georgian kanssa Nato-jäsenyyden edistämisestä.
 – Naton suhteesta Ukrainaan päätetään 30 Nato-jäsenen ja Ukrainan välillä, ei kenenkään muun, Stoltenberg sanoi.
 Stoltenbergin mukaan Nato ei voi hyväksyä Venäjän tapaa yrittää luoda vaikutuspiiriä, jossa Venäjä voi hallita tai määrätä sitä, mitä muut voivat tai eivät voi tehdä.
 Venäjän joukot miehittävät kahta aluetta Georgiassa ja Venäjä valtasi Ukrainalta Krimin niemimaan ja alkoi tukea Itä-Ukrainan separatisteja vuonna 2014.
 Venäjän on myös pelätty aloittavan uuden hyökkäyksen Ukrainaan, kun Venäjä kokosi maiden rajalle lähes 100 000 sotilasta. Tiedustelutiedot ennakoivat, että hyökkäys voisi alkaa tammikuussa.
 Ukrainan presidentti ei sulje pois kansanäänestystä konfliktin ratkaisemisesta
 Ukrainan presidentti  Volodymyr Zelenskyi  sanoi perjantaina, että hän ei sulje pois mahdollisuutta järjestää kansansäänestystä Itä-Ukrainan sekä Krimin niemimaan asemasta ja konfliktin ratkaisemisesta.
 – En rajaa pois kansanäänestystä Donbassiin liittyen, sanoi Zelenskiy ukrainalaisella tv-kanavalla.
 – Kansanäänestys voisi käsitellä Donbassia, se voisi käsitellä Krimin niemimaata tai se voisi käsitellä sodan saattamista päätökseen yleisesti, Zelenskyi lisäsi.
 Zelenskyi ei tarkentanut yksityiskohtia siitä, miten tai milloin kansanäänestys voitaisiin järjestää. Mutta presidentti sanoi äänestyksen olevan yksi monista vaihtoehdoista Itä-Ukrainan jumiutuneen rauhanprosessin elvyttämiseksi ja pattitilanteen purkamiseksi naapurimaan Venäjän kanssa.
 Lisäksi Zelenskyi sanoi, ettei hän myöskään sulje pois ajatusta keskusteluista kasvotusten Venäjän presidentin Vladimir Putinin kanssa. Zelenskyin mukaan tilaisuuksia keskustelulle Ukrainan ja Venäjän välillä saattaa ilmaantua Yhdysvaltojen tekemien diplomaattisten ponnistelujen ansiosta.
 Aiheesta lisää:
 Ranskan Macron kertoo hänen ja Saksan uuden liittokanslerin jakavan vankan uskon Eurooppaan
 Yhdysvaltain ja Ukrainan presidentit keskustelivat Itä-Ukrainan konfliktista – Biden lupasi myös resursseja Nato-maille itäiseen Eurooppaan
 Biden uhkasi Putinia ankarilla pakotteilla, jos Venäjä hyökkää Ukrainaan – Reuters: Nord Stream 2 -kaasuputki laitettaisiin jäihin
 Putin ilmoitti taas, ettei pidä Naton laajentumissuunnitelmista – tässä viisi asiaa sotilasliitosta ja sen tulevaisuudesta

Naton pääsihteeri torjuu Venäjän vaatimuksen estää Ukrainalta pääsyn sotilasliittoon


Summary: Tuomittu on valittanut tuomiostaan. Pääkäsittely hovioikeudessa on torstaina 16.12.

Punk-yhtye Klamydian entisen rumpalin kuoleman käsittely jatkuu hovioikeudessa.  Mika Mauno Lönngren  sai kymmenen vuoden tuomion taposta. Hän on valittanut tuomiostaan hovioikeuteen.
 Lönngren vaatii, että syyte taposta hylätään ja hänet vapautetaan kaikesta korvausvelvollisuudesta.
 Lisäksi vaatimuksena on muun muassa, että hänet katsotaan syyllistyneen enintään törkeään pahoinpitelyyn ja törkeään kuolemantuottamukseen.
 Hovioikeuden pääkäsittely asiassa on ensi viikon torstaina.
 Aiheesta aiemmin :  Pohjanmaan käräjäoikeus: Klamydia-yhtyeen perustajajäsenen väkivaltainen kuolema oli tappo – syytetylle 10 vuotta vankeutta
 Syyttäjä vaatii tuomiota taposta Klamydia-yhtyeen perustajajäsenen henkirikoksessa

Klamydian ex-rumpalin tapon oikeuskäsittelyä jatketaan Vaasan hovioikeudessa


Summary: Venäjän mukaan luovutuspäätös on häpeällinen. Assangen morsian kertoi heti, että tuomiosta valitetaan.

Britannian vetoomustuomioistuin katsoi perjantaina, ettei tietovuotaja  Julian Assangen  luovuttamiselle Yhdysvaltoihin ole estettä. Tammikuussa alempi oikeusistuin katsoi, ettei Wikileaks-vuotosivuston perustajaa voi luovuttaa, koska hänen mielenterveytensä on hyvin horjuva ja itsemurhariski korkea.
 Yhdysvallat valitti päätöksestä. Lokakuussa pidetyssä kuulemisessa amerikkalaisasianajajat perustelivat valitusta sillä, että tuomari oli tukeutunut liikaa vain yhteen lausuntoon Assangen mielenterveydestä.
 Asianajajat vakuuttivat niin ikään, ettei Assangea sijoitettaisi Yhdysvalloissa liittovaltion huipputurvalliseen vankilaan tai eristettäisi. Lisäksi hänelle taattaisiin kaikki tarvittava hoito.
 Venäjän mukaan Britannian vetoomustuomioistuimen päätös sallia Assangen luovuttaminen Yhdysvaltoihin on häpeällinen.
 Venäjän ulkoministeriön edustajan  Maria Zaharovan  mukaan päätös tuo jälleen esiin "anglosaksiliittouman kannibalistisen maailmankuvan".
 Assangen edustajan mukaan oikeuden päätöksestä tullaan valittamaan.
 Päätöksestä valitetaan
 Vetoomustuomioistuimen kahden tuomarin mukaan nämä vakuudet olivat riittäviä, ja Assange voidaan luovuttaa Yhdysvaltoihin. Jutun käsittely on nyt tarkoitus palata takaisin alempaan oikeusasteeseen, mutta päätöksestä voi myös valittaa korkeimpaan oikeuteen.
 – Tämä on oikeusmurha, kommentoi Assangen morsian ja hänen asianajajaryhmänsä jäsen  Stella Moris  tuoreeltaan  Twitterissä .
 Morisin mukaan päätöksestä tullaan valittamaan heti, kun se on mahdollista.
 Oikeustalon ulkopuolelle oli kokoontunut koko joukko Assangen tukijoita, jotka vaativat tietovuotajan vapauttamista heti.
 Assange on ollut vankilassa vuodesta 2019. Sitä ennen hän piileskeli Ecuadorin Lontoon-suurlähetystössä vuodesta 2012.
 Jopa 175 vuoden vankeustuomio uhkaa
 Assangea odottaa Yhdysvalloissa yhteensä 18 syytettä, jotka liittyvät Wikileaksin julkaisemiin salaisiksi luokiteltuihin asiakirjoihin.
 Vuodetussa noin puolen miljoonan asiakirjan aineistossa käsiteltiin muun muassa Afganistanin ja Irakin sotatoimiin liittyviä yksityiskohtia. Yhdysvaltain hallinto väittää, että Assange olisi auttanut entistä tiedusteluanalyytikkoa  Chelsea Manningia  varastamaan vuodetut asiakirjat.
 Assange voisi saada Yhdysvalloissa jopa 175 vuoden vankeustuomion.
 Lue lisää:
 Yhdysvallat yrittää saada kumotuksi Wikileaksin perustajana tunnetun Julian Assangen luovutuskiellon – tästä on kyse pitkässä oikeustaistelussa
 Wikileaksin perustaja Julian Assange ei pääse vapaaksi takuita vastaan
 Britanniassa tuomari torjui pyynnön luovuttaa Julian Assange Yhdysvaltoihin – Meksiko tarjoaa turvapaikkaa

Oikeus hyväksyi Assangen luovuttamisen Yhdysvaltoihin


Summary: Suomen Puolustusvoimat ja hallitus tekivät päätöksensä viileän harkinnan jälkeen. Mainospuheet ja sanalliset lupaukset laajasta puolustusyhteistyöstä eivät vaikuttaneet.

Ilmavoimien uusi hävittäjä on kone, jonka piti julkisten tietojen mukaan olla täynnä vikoja, yleensä lentokyvytön ja aivan liian kallis, varsinkin Suomelle.
 Lue lisää :  Suomi ostaa F-35-hävittäjiä – koneita hankitaan 64
 Viisi vuotta kestänyt hävittäjävertailu kuitenkin päätyi aivan eri tulokseen: Amerikkalainen F-35 on suorituskyvyltään paras, sen myyntihinta ja käyttökustannukset mahtuvat Suomen budjettiin, ja kone pystytään pitämään toimintakuntoisena kriisioloissakin.
 Lähes satahenkinen tiimi vertaili viittä eri hävittäjää. Vertailtavia tekijöitä olivat kustannukset, huoltovarmuus, teollinen yhteistyö ja sotilaallinen suorituskyky.
 F-35:n kovimmaksi kilpailijaksi arveltiin ruotsalaista Gripeniä.
 Näin ehkä olikin, mutta Puolustusvoimien ratkaisu ei ole yllätys, merkit ovat olleet ilmassa jo jonkin aikaa.
 Ensinnäkin, F-35 on viime vuosina voittanut muissa maissa vastaavan kilpailun toisensa jälkeen. Edellisen yllätyksen järjesti Sveitsi, joka rankkasi eurooppalaiset ehdokkaat kylmästi sivuun.
 Itse asiassa F-35 ei ole hävinnyt yhtään kilpailutusta, johon se on osallistunut.
 On tosin totta, että F-35:tä ovat ostaneet lähinnä ne maat, jotka ovat olleet mukana koneen kehittämisessä parinkymmenen vuoden aikana. Näillä mailla on myös ollut käytössään saman valmistajan eli Lockheed Martinin F-16 hävittäjiä, mutta se tuskin on ollut ratkaiseva tekijä.
 Harva maa olisi pistänyt miljardeja F-35:n, jos se olisi niiden testeissä osoittautunut huonommaksi kuin muut koneet.
 Toisekseen, Yhdysvalloissa suhtautuminen F-35:n on muuttunut tämän vuoden aikana suopeammaksi. Konetta on sen valmistusmaassa parjattu vuosien ajan aivan liian kalliiksi ja siitä on paljastunut aivan liikaa vikoja. Yhdysvaltojen ilmavoimat väläytti jopa uuden koneen kehittämistä ellei F-35:n hinta laske.
 Ongelmien juuret löytyvät lähtötilanteesta.
 F-35:stä on kolme eri tyyppiä: perinteisesti nouseva ja laskeutuva, pystysuoraan nouseva ja lentotukialuskone. Ajatus kolmen eri konetyypin ahtamisesta samaan runkoon oli ilmeisesti virhe.
 Kaksikymmentä vuotta ja kymmenet miljardit dollarit ovat kuitenkin tehneet tehtävänsä. Kone toimii lopultakin, ainakin riittävästi. Amerikkalaisen ajatushautomo Teal Groupin hävittäjäasiantuntija  Richard Aboulafia   totesikin  osuvasti syksyllä: “Onnistuitte, mutta älkää yrittäkö toista kertaa”.
 Suomen ja muiden käyttäjämaiden onneksi F-35 on käytännössä Yhdysvalloille itselleen ainut vaihtoehto vielä pitkään vanhenevan konekantansa uudistamiseksi. Tämän vuoksi koneen suorituskykyä kehitetään varmasti edelleen.
 Mediassa F-35 on saanut vuosien saatossa kovaa kritiikkiä ja syystäkin. Amerikkalaisilla on kuitenkin tapana julkistaa koneistaan myös negatiivista tietoa. Muut maat eivät toimi näin, minkä vuoksi on syntynyt vääristynyt kuva koneiden toimivuudesta.
 Esimerkiksi F-35 ylläpitokustannukset on monesti arvioitu tähtitieteellisiksi. Puolustusvoimien mukaan ne ovat kuitenkin korkeintaan 250 miljoonaa euroa vuodessa. Arvion täytyy olla lähellä oikeaa, muutoin Puolustusvoimat joutuu todella vaikeaan välikäteen, aivan kuten Ulkopoliittisen instituutin johtava tutkija  Charly Salonius-Pasternak   arvioi  marraskuussa Ylen haastattelussa.
 F-35 vahvuus on koneiden lukumäärässä ja niiden kyvyssä verkottua keskenään. Vaikka Yhdysvallat saattaa itsekin tilata lopulta niitä aiottua vähemmän, koneita on joka tapauksessa ensi vuosikymmenellä mahdollisesti yli 3 000 eri maissa.
 F-35 on kova haaste sekä Kiinalle että Venäjälle, joiden omat viidennen sukupolven koneet ovat lukumääräisesti ja teknisestikin kaukana takana.
 Puolustuspoliittisesti amerikkalaiskone on lopulta helpompi ratkaisu kuin jonkun muun koneen valinta. Suomi jatkaa tutulla linjalla USAn kanssa, ja yhteistyö Ruotsin kanssa syvenee taas hetken päästä.
 Ruotsalaiselta Saabilta on jo tilattu satojen miljoonien arvoiset taistelujärjestelmät tällä vuosikymmenellä valmistuviin taistelulaivoihin.
 Mitä ajatuksia juttu herätti? Voit keskustella aiheesta 11.12. kello 23:een saakka.

Analyysi: Suomi ostaa tulevaisuuden hävittäjän, josta oli tulla kaikkien aikojen fiasko


Summary: Tviitti lähetettiin vastauksena hoitajien pakkorokotuksia vastustavaan kannanottoon, joka on levinnyt ympäri Suomea. Kanta-Hämeen sairaanhoitopiiri pahoittelee lähettämäänsä viestiä.

Kanta-Hämeen sairaanhoitopiirin viestintä sosiaalisen median palvelu Twitterissa on aiheuttanut hämmennystä. Sairaanhoitopiiri otti myöhään torstai-iltana kantaa  hoitajille esitettyyn rokotepakkoon  piirin virallisella Twitter-tilillä.
 Tviitissä todetaan, että sairaanhoitopiiri on tyytyväinen, jos rokotevastaiset hoitajat ymmärtävät vaihtaa alaa. Tviitin mukaan hoitajat ovat väärällä alalla, jos eivät usko lääketieteeseen ja potilaiden suojaamiseen.
 Tviitti oli lähetetty vastauksena kannanottoon, jossa rokotteiden vastustajat sytyttivät eri kaupungeissa kynttilöitä osoittaakseen mieltä hoitajien rokotepakkoa vastaan.
 Hautakynttilöitä syttyi kaupunkien maamerkeille ympäri Suomen – taustalla rokotekriittisten hoitajien mielenilmaus, joka syntyi suljetussa Telegram-ryhmässä
 Sairaanhoitopiirin johtaja: viestin sävy oli väärä
 Sairaanhoitopiirin johtaja  Seppo Ranta  kommentoi asiaa perjantaina. Rannan mukaan tviitti oli sanavalinnoiltaan huono.
 – Pyydän anteeksi sairaanhoitopiirin näkökulmasta. Haluamme käydä tätä keskustelua asiallisemman kielen kautta.
 Ranta vahvistaa, että viesti oli sairaanhoitopiirin viestintäjohtaja  Iisakki Kiemungin  lähettämä. Vaikka viestin sävy olisi Rannan mielestä pitänyt olla toinen, on tviitin sisällössä piirteitä, jotka noudattelevat sairaanhoitopiirin virallista linjaa. Ranta viittaa siihen, että sairaanhoidon ammattihenkilöstöllä on ammattietiikan puolesta velvollisuus suojata potilaita ja ennaltaehkäistä sairauksia.
 – Sairaanhoitopiiri on tukenut tartuntatautilain muutosta siten, että se velvoittaa terveydenhuollon ammattihenkilöstön suojaamaan itsensä ja tartunnalle alttiit potilaat. Tieteellinen näyttö siitä, että rokotukset pienentävät riskiä vakavalle taudille on selkeä.
 Hoitajien pakkorokottamista on vastustettu kynttilöillä eri puolilla Suomea, myös Hämeenlinnassa. Tiina Kokko / Yle
 Perjantai-iltapäivään mennessä sairaanhoitopiirin tviitti on kerännyt yli sata kommenttia. Useissa kommenteissa hämmästellään, onko kyseessä sairaanhoitopiirin virallinen kanta. Osa kommentoijista syyttää sairaanhoitopiiriä ylimielisestä suhtautumisesta hoitajia kohtaan.
 Rokotteesta kieltäytyville hoitajille vaikea löytää töitä
 Sairaanhoitopiiri on kärsinyt hoitajapulasta ja taklannut tilannetta muun muassa  rekrytointipalkkiolla . Sairaanhoitopiiri maksaa tuhannen euron rekrytointipalkkion Kanta-Hämeeseen töihin tuleville vakituisille sairaanhoitajille, röntgenhoitajille tai kätilöille.
 Tuhannen euron houkuttelupalkkio maksetaan myös sille, joka on mahdollistanut uuden hoitajan rekrytoinnin Hämeeseen.
 Tätä taustaa vasten tviitissä ilmaistu tyytyväisyys rokottamattomien hoitajien alanvaihtoon vaikuttaa sotivan hoitajapulan ratkaisemista vastaan.
 Jos hoitajien rokotepakko otetaan käyttöön, on sairaanhoitopiiri haasteen edessä rokottamattomien hoitajien suhteen. Hoitohenkilökunta hoitaa pääsääntöisesti potilaita. Toimistotehtäviin voitaisiin mahdollisesti siirtää joitakin hoitajia.
 Jos sopivaa työtä ei löydy, voidaan Seppo Rannan mukaan palkanmaksu keskeyttää. Se on kuitenkin viimeinen vaihtoehto.
 Voit keskustella aiheesta lauantai-iltaan klo 23:een saakka.

Sairaanhoitopiiri jyrähti Twitterissä: Olemme tyytyväisiä, jos rokotevastaiset hoitajat ymmärtävät vaihtaa alaa


Summary: Saabin pääjohtaja Micael Johansson kertoo Ylelle olevansa yllättynyt siitä, että Suomi valitsi kalliina pidetyn F-35:n hävittäjäksi. Lockheed Martin kertoo odottavansa innolla yhteistyötä Suomen kanssa.

Yhdysvaltalaisyhtiö Lockheed Martin kertoo olevansa erittäin tyytyväinen siihen, että Suomi valitsi yhtiön F-35:n seuraavaksi hävittäjäkseen.
 Hallitus julkisti tänään päättäneensä ostaa Suomelle yhdysvaltalaisen Lockheed Martinin valmistamia F-35A Lightning II -hävittäjiä.
 Lockheed Martinin F-35-ohjelman johtaja  Bridget Lauderdale  sanoi tiedotteessa, että yhtiössä odotetaan innolla yhteistyötä Suomen Puolustusvoimien ja suomalaisen puolustusteollisuuden kanssa. Lauderdalen mukaan F-35:n valinta tuo suomalaiselle teollisuudelle ainutlaatuisia digitaalisia kyvykkyyksiä.
 Yhtiö suitsuttaa suomalaisen puolustusteollisuuden saavan F-35:n valmistukseen ja ylläpitoon liittyen mahdollisuuksia, joita ei ole aikaisemmin tarjottu millekään muulle maalle.
 Ruotsin puolustusministeri Peter Hultqvist. Mårten Lampén / Yle
 Ruotsin puolustusministeri: Yhteistyömme kehittyy edelleen tästä riippumatta
 Ruotsin puolustusministeri  Peter Hultqvist  kertoo tiedotteessa olevansa pahoillaan siitä, että Suomi ei valinnut ruotsalaisia Gripen E -hävittäjiä.
 Hultqvistin mukaan Gripen E olisi sopinut vastaamaan Suomen ja muiden Pohjoismaiden yhteisiin turvallisuushaasteisiin ja alueen erityisvaatimuksiin.
 – Puolustusyhteistyömme perustuu yhteisiin geostrategisiin etuihin ja yhteiseen näkemykseen turvallisuushaasteista, Hultqvist sanoo.
 Hultqvist kuitenkin lisää, että Ruotsi kunnioittaa Suomen hävittäjävalintaa.
 – Puolustusyhteistyömme kehittyy edelleen tästä riippumatta, ja Suomi on jatkossakin lähin puolustus- ja turvallisuuspoliittinen kumppanimme, Hultqvist sanoo.
 Saabin pääjohtaja yllättyi kalliista valinnasta
 Ruotsalaisen Gripen E -hävittäjän valmistajan Saabin pääjohtaja  Micael Johansson  kertoo olevansa yllättynyt Suomen valinnasta. Hän sanoo yllättyneensä etenkin hävittäjävaihtoehtojen kustannuslaskelmista.
 F-35-hävittäjää on moitittu sen korkeista kustannuksista. Johanssonin mukaan Gripen E olisi ollut Suomelle edullisempi vaihtoehto.
 – Olen hieman yllättynyt, että voittaneen ehdokkaan sanotaan täyttäneen kustannusvaatimukset, Johansson kommentoi Ylelle.
 Johanssonin mukaan hävittäjäkisan häviö ei heikennä Saabin toimintaa Suomessa.
 – Mutta jos olisimme voittaneet, on varmaa, että se olisi voinut olla jotain paljon suurempaa, Johansson toteaa.
 Boeing: Hävittäjiämme kohtaan on kansainvälistä kiinnostusta
 Super Hornet -hävittäjän valmistaja, yhdysvaltalainen Boeing pettyi Suomen päätökseen, mutta luottaa omien hävittäjiensä kykyihin tulevaisuudessa, kerrotaan yhtiön tiedotteessa.
 Yhtiö kertoo jatkavansa investointeja teknologioihin, jotta yhtiön hävittäjiä käyttävillä tahoilla on kykyä vastata tulevaisuuden vaatimuksiin. Yhtiön mukaan yhtiön kahta hävittäjämallia kohtaan on ollut merkittävää kansainvälistä kiinnostusta.
 Suomelle oli tarjolla yhtiön Super Hornet -hävittäjä, jonka lisäksi yhtiö valmistaa Growler-nimistä hävittäjää.
 BAE Systems: Jatkamme uusien mahdollisuuksien etsimistä Eurofighterille
 Eurofighter-hävittäjää valmistava BAE Systems kertoo tiedotteessaan kunnioittavansa Suomen päätöstä valita F-35 seuraavaksi hävittäjäksi.
 Yhtiön mukaan BAE Systems on kuitenkin F-35-ohjelman keskeinen kumppani. BAE Systems toimittaa F-35-hävittäjiin muun muassa elektronisen sodankäynnin järjestelmiä, jälkiasennussarjoja ja varaosia.
 – Jatkamme myös useiden uusien mahdollisuuksien etsimistä Eurofighterille, yhtiön tiedotteessa todetaan.
 Dassault kritisoi yhdysvaltalaisen hävittäjän valintaa
 Ranskalainen Dassault Aviation kertoo huomioineensa Suomen päätöksen valita yhdysvaltalainen hävittäjä entisten korvaajaksi.
 – Jälleen kerran näemme Euroopan suosivan amerikkalaisia puolustusmateriaalihankinnoissa, yhtiön tiedotteessa todetaan.
 Yhtiö kertoo kehittävänsä Rafale-hävittäjäänsä sellaisten maiden kanssa, jotka haluavat ilmavoimat, joilla on "täysi riippumattomuus". Yhtiön kumppanimaita ovat muun muassa Kreikka ja Kroatia.
 Päivitämme juttuun hävittäjävalmistajien kommentteja Suomen hävittäjävalinnasta.
 Lue lisää:
 Suomen historiallisen suuri hävittäjäkauppa: yhdysvaltalaishävittäjä erottui suorituskyvyllään, Ruotsi joutui pettymään – lue ja katso parhaat palat
 Analyysi: Suomi ostaa tulevaisuuden hävittäjän, josta oli tulla kaikkien aikojen fiasko

Dassault: "Jälleen näemme Euroopan suosivan amerikkalaisia", ruotsalaisministeri pettyi, Saab yllättyi – näin Suomen hävittäjävalintaan reagoitiin


Summary: Vuosi sitten kaivosyhtiö veti pitkään avissa käsitellyn lupahakemuksensa pois siinä havaittujen puutteiden vuoksi.

Kolarilainen kaivosyhtiö Hannukainen Mining on jättänyt perjantaina 10. joulukuuta uuden ympäristö- ja vesilupahakemuksen Pohjois-Suomen aluehallintovirastoon.
 Vuosi sitten Pohjois-Suomen avi lopetti Hannukaisen  ympäristölupahakemuksen käsittelyn yhtiön omasta pyynnöstä.  Kaivosyhtiö oli jättänyt lupahakemuksensa aviin marraskuussa 2015. Hakemusta täydennettiin vuosien varrella useaan kertaan siinä havaittujen puutteiden vuoksi.
 Hannukaisen kaivoshankkeen johtaja  Jaana Koivumaa  sanoo, että uusi hakemus sisältää paljon jo käsiteltyjä asioita, mutta myös uusia mallinnuksia ja selvityksiä, jotka perustuvat parhaaseen käytettävissä olevaan tietoon.
 – Esimerkiksi sulkemisen jälkeisen tilanteen mallinnuksessa on otettu huomioon se, että mahdollisesti happoa muodostavalle sivukivialueelle on suunniteltu nyt tiiviit pohjarakenteet. Myös pohjavesimallinnusta on tarkennettu uutta tekniikkaa hyödyntäen, Koivumaa sanoo yhtiön tiedotteessa.
 Yhtiön mukaan uudessa hakemuksessa on huomioitu jo aiemmin annetut lausunnot, muistutukset ja mielipiteet.
 Kaivoksen purkuvedet huolestuttavat
 Etenkin kaivoshankkeen päästöt Muonionjokeen ovat herättäneet huolta. Esimerkiksi  Luonnonvarakeskus on arvioinut  kaivoksen päästöjen voivan johtaa lohikuolemiin.
 Koivumaa sanoo yhtiön tiedotteessa että lupahakemuksessa vesienkäsittelyn kuormituslaskennassa on tietoisesti käytetty alkuperäisiä arvioita huonompia vedenlaatuja.
 – Jotta voidaan varmistua siitä, että käsittelykapasiteetti on riittävä ja toiminnasta ei aiheudu vesistöjen tilaa heikentäviä vaikutuksia. Myös metallipitoisuudet, uraani, sulfaatti, typpi ja kemikaalit, kuten ksantaatti on huomioitu ja laskettu tarkkaan, Koivumaa vastaa kaivosyhtiölle paljon esitettyyn kysymykseen Tornion-Muonionjokeen purettavista kaivosvesistä.
 Kaivos toimisi arviolta 20 vuotta
 Hannukaisen kaivosta suunnitellaan vanhalle kaivosalueelle Kolariin. Rautaruukilla ja myöhemmin Outokummulla oli kaivostoimintaa alueella vuosina 1960–1995.
 Sen päätuote olisi rauta, lisäksi se tuottaisi kuparia ja kultaa. Kaivos tulisi Hannukaisessa alueelle, jossa on kaksi vanhaa avolouhosta ja sivukivi- ja pintamaiden läjitysalueet sekä Rautuvaarassa alueelle jossa on vanha kaivos ja rikastushiekka-alue.
 Uusi kaivosalue käsittäisi Hannukaisen avolouhoksen ja yhdentoista kaivostuotantovuoden jälkeen aloitettavan Kuervitikon avolouhoksen. Avolouhosten lisäksi Hannukaisen kaivosalueelle tulee sijoittumaan läjitysalueet, suojavalli, puhdasvesiallas, käsiteltävien vesien altaat ja maanalainen murskaamo.
 Rautuvaaran alueelle sijoittuvat kaivoksen rikastamo, rikastushiekka-alue, vesienkäsittelylaitos, tasausallas sekä ratapiha rikasteen junaan lastaamista varten. Avolouhosten ja rikastamoalueen välille on suunniteltu yhdeksän kilometrin pituinen pääosin maanpäällinen, hihnakuljetin, jolla murskattu malmi kuljetetaan Hannukaisesta Rautuvaaraan.
 Kaivostoiminnan arvioidaan kestävän Kolarissa nyt tiedettävillä malmivarannoilla 20 vuotta.
 Kaivosyhtiön tilaamassa ja Taloustutkimuksen toteuttamassa kyselyssä kolarilaisten  enemmistö kannattaa  kaivosta. Kaivoksella on myös laajasti vastustajia matkailuelinkeinossa, paikallisissa asukkaissa ja mökkiläisissä. Kaivosta  vastustava adressi  keräsi yli 50 000 nimeä. Kolarin kunta hyväksyi kaivosalueen osayleiskaavaehdotuksen toukokuussa.
 Lue myös:
 Kolarin kunta hyväksyi kaivostoiminnan aloittamisen Hannukaisessa – kaavamuutosehdotus meni läpi valtuustossa
 Kaivosyhtiön selvitys: Hannukaisen kaivos synnyttäisi satoja uusia työpaikkoja Länsi-Lappiin
 Hannukaisen kaivoksen ympäristölupahakemuksen käsittely on lopetettu – kaivosyhtiö perui hakemuksen
 Hannukaisen kaivosyhtiö kirjoittaa ympäristö- ja vesilupahakemuksensa uusiksi – kaivosyhtiö: Ei yksinkertaista, mutta järkevää

Kolariin rautakaivosta suunnitteleva Hannukainen Mining jätti uuden ympäristölupahakemuksen Pohjois-Suomen aluehallintovirastoon


Summary: Toinen Helsingin Rautatientorilla vuonna 2017 poliiseja halventaneista miehistä sai kuuden kuukauden ehdollisen vankeusrangaistuksen ja toinen 60 päiväsakkoa.

Helsingin käräjäoikeus on tuominnut tänään perjantaina kaksi miestä rikoksista, jotka tapahtuivat maahanmuuttovastaisen Suomi ensin -mielenosoituksen yhteydessä kesäkuussa 2017.
 Toinen miehistä tuomittiin virkamiehen väkivaltaisesta vastustamisesta, kunnianloukkauksesta ja kiihottamisesta kansanryhmää vastaan kuuden kuukauden ehdolliseen vankeuteen. Toinen miehistä tuomittiin 60 päiväsakkoon laittomasta uhkauksesta ja kunnianloukkauksesta.
 Kuukausia jatkuneen mielenosoituksen purku kärjistyi, kun toinen tänään tuomituista miehistä kuvasi ja samalla solvasi poliiseja. Poliisien tehtävänä oli mielenosoitusleirin purkaminen ja tilanteen suojaaminen. Haastehakemuksen mukaan mies haukkui ainakin kahtakymmentä poliisia muun muassa "kansanpettureiksi", "kusipäiksi" ja "sioiksi".
 Lisäksi mies puhutteli yhtä poliiseista epäasiallisesti muun muassa uhaten tämän "saavan runtua vielä tulevaisuudessa".
 Toinen tuomituista jakoi videot Youtube-kanavallaan suurelle yleisölle.
 Molemmat tuomitut ovat kiistäneet syyllisyytensä kyseisiin rikoksiin.
 Vuonna 2017 sadan päivän ajan Rautatientorilla pidetty Suomi ensin -mielenosoitus poiki kaikkiaan kymmeniä rikosepäilyjä. Helsingin hovioikeus hylkäsi kahden Suomi ensin -mielenosoittajan  saamat pahoinpitelysyytteet  pari kuukautta sitten.
 Sama mies solvasi myös Helsinki Design Weekin rakentajia
 Mielenosoituksen purun yhteydessä poliiseja kuvannut ja solvannut mies on saanut tänään tuomion myös kansanryhmää vastaan kiihottamisesta.
 Mies oli seuraamassa Helsinki Design Week -tapahtumaan liittyneen Right to Live -talon rakentamista Kolmen sepän patsaalla syyskuussa 2017. Haastehakemuksen mukaan hän haukkui rakennustöihin osallistuneita afgaani- ja irakilaistaustaisia henkilöitä muun muassa "rakkilaisiksi".
 Tilanteesta kuvattu video levisi suoratoistona toisen henkilön Youtube-kanavan kautta. Myös kanavan omistaja sai tänään 40 päiväsakon tuomion kiihottamisesta kansanryhmää vastaan.
 Lue myös:
 Bootboysit ja Suomi ensin -mielenosoittajat ottivat yhteen Rautatientorilla – hovioikeus hylkäsi äärioikeiston pahoinpitelysyytteet
 Kuukausia Helsingin Rautatientorilla ollut Suomi ensin -mielenosoitus poiki kymmeniä rikosepäilyjä väkivaltaisesta ekstremismistä

Suomi ensin -mielenosoituksessa poliiseja solvanneet ja kuvanneet miehet tuomittiin rangaistuksiin: yhdelle vankeutta, toiselle sakkoja


Summary: Nopeasti lauhtunut sää on tehnyt tiet ja kadut paikoitellen petollisen liukkaiksi. Erityisen hankalaksi keli muuttuu jäätävällä sateella, jota on ennustettu eri puolille Suomea.

Jäätävät sateet saavat tiemestarilta välittömän tuomion.
 – Se on varmasti yksi pahimmista keleistä. Kun vesi jäätyy tienpintaan korpuksi, tarvitaan sen jälkeen nopeita toimenpiteitä, sanoo tiemestari  Jouni Kettunen  Kouvolan kaupungilta.
 Kouvolassa tulevan viikonlopun keleihin onkin varauduttu karhentamalla ja hiekoittamalla lumisia teitä.
 Kovien pakkasten jakso on nyt taittumassa, ja sää lauhtuu koko Suomessa. Viikonloppuna osassa maata taivaalta voi sataa vettä, vaikka lämpötila olisikin pakkasella.
 Sääennusteessa ilmiötä nimitetään jäätäväksi vesisateeksi. Se tietää hyvin liukkaita ajokelejä.
 Lue lisää :  Vuosikymmenten kylmin joulukuun alku kääntyy lauhaan – ajokeli muuttuu vaarallisen huonoksi, alijäähtynyt sade lisää liukkautta
 Tiemestari Jouni Kettusen mukaan säätiloja on ollut viime aikoina vaikea ennustaa.  Antro Valo / Yle
 Päivystäjä seuraa säätilannetta ja hälyttää tarvittaessa vaikka koko kaluston matkaan. Tässä vaiheessa ei auta muu kuin katsoa, millaiseksi keli muuttuu. Tienpinta saa kuorrutteeksi joko hiekkaa tai suolaa tilanteesta riippuen.
 – Säät ovat olleet viime aikoina vaikeasti ennustettavia. Pyrimme tekemään tällä kalustolla ja näillä vehkeillä sen, minkä voimme, Jouni Kettunen sanoo.
 Kouvolassa otettiin pari vuotta sitten käyttöön uudenlainen hiekoitusauto. Antro Valo / Yle
 Liikkuva tietokone
 Teiden ja katujen kunnossapitäjät ovat virittäneet aseet valmiiksi. Kouvolassa yksi välineistä on uudenkarhea, alle kaksi vuotta käytössä ollut hiekoitusauto.
 Modernin hiekoitusauton kuski istuu ikään kuin ohjaamossa, jossa etuauraa ja alaterää ohjataan joystickillä eli sauvaohjaimella. Koneella voi säätää sepelin määrää ja ruiskuttaa tarvittaessa suolaliuosta. Kaupungilla on käytössä kaksi uudenlaista työkonetta.
 Modernin hiekoitusauton ohjaamossa on ratin lisäksi erilaisia ohjaimia. Antro Valo / Yle
 Kuljettaja  Jyrki Ojala  kehuu uutta liikkuvaa konttoriaan hyväksi ja lämpimäksi paikaksi. Edellinen auto oli vuoden 2004 mallin Sisu.
 – Niiden ero on aivan järkyttävä. Tässä on kaikki tietokoneen takana, Jyrki Ojala kertoo.
 Yhteen kuormaan mahtuu seitsemän kuutiota sepeliä ja lähes neljä kuutiota suolaliuosta. Ojalan mukaan yksi kuorma riittää noin kahdeksi tunniksi. Kun kuorma tyhjenee, kuski ajaa varikolle hakemaan lisää tavaraa.
 Jyrki Ojala ajaa uudenlaista hiekoitusautoa. "Ero on aivan järkyttävä", hän vertaa uutta ajopeliä edelliseen. Antro Valo / Yle
 Kouvolassa päivystysryhmä tarkkailee nyt ajokeliä ympäri vuorokauden. Sitten kun sää näyttää muuttuvan huonoksi, tarvittaessa kaikki 70 aura-autoa saadaan liikkeelle heti.
 – Se on yksi puhelinsoitto, ja sähköisellä järjestelmällä kaikille lähtee samanaikaisesti kutsu, tiemestari Jouni Kettunen kertoo.
 Mukaan lähtee myös uudenkarhea hiekoitusauto. Vaikka kyseessä on uusi menopeli, silti sekään ei välty ikävältä ajokeliltä.
 – Kyllä tämä luistaa siinä missä muutkin, ennen kuin saa sepeliä tielle, Jyrki Ojala sanoo.
 Lue tarkat  sääennusteet  Ylen sääsivuilta .
 Voit keskustella aiheesta 11.12.2021 kello 23 asti.

Pian uhkaa pääkallokeli – tällainen on moderni hiekoituskone, joka toimii kuin peliohjain: "Tässä on kaikki tietokoneen takana"